title: Gentille Assih

text: Wọ́n bí Assih ní ìlú Kpalimé, orílẹ̀-èdè Tógò ní ọdún 1979. Ó fẹ́ràn ṣíṣe iṣẹ́ sinimá láti ìgbà kékeré rẹ̀. Ní ọdún 2001, ó kẹ́kọ̀ọ́ ìmọ̀-ẹ̀rọ kọ̀mpútà àti fọ́tòyíyà. Ní ọdún 2006, Assih tún kẹ́kọ̀ọ́ ìtàn-eré kíkọ ní orílẹ̀-èdè Sẹ̀nẹ̀gàl. Nígbà yìí kan náà ni ó gba oyè-ẹ̀kọ́ nínu ìmọ̀ ìbáraẹnisọ̀rọ̀ láti ilé-ẹ̀kọ́ gíga "African Institute of Commercial Studies" Ní ọdún 2009, Assih gba oyè-ẹ̀kọ́ nínu ìmọ̀ ìṣàkóso àwọn òṣìṣẹ́.


title: Gentille Assih

text: Assih ṣiṣẹ́ ní ilé-iṣẹ́ kan tó n rísí bíbáraẹnisọ̀rọ̀ fún ọdún méjì ṣáájú kí ó tó dá ilé-iṣẹ́ tirẹ̀ sílẹ̀ tí ó pe orúkọ rẹ̀ ní “World Films”. Ó bẹ̀rẹ̀ iṣẹ́ rẹ̀ gẹ́gẹ́ bi olùdarí eré ní ọdún 2004 pẹ̀lú ṣíṣe àwọn fíìmù oníṣókí kan tí àkọ́lé wọ́n jẹ́ "Le prix du velo" àti "La vendeuse contaminee". Ní ọdún 2008, ó ṣe adarí eré "Itchombi".


title: Gentille Assih

text: Ní ọdún tí ó tẹ̀le, Assih ṣe adarí àti agbéréjáde fún fíìmù tí àkọ́lé rẹ̀ jẹ́ "Bidenam, l’espoir d’un village" ní ìlú Johannesburg, pẹ̀lú ìrànlọ́wọ́ ẹgbẹ́ "Goethe Institute". Fíìmù náà dá lóri ayé Bidenam, ẹnití ó padà sí abúlé rẹ̀ lẹ́hìn ọdún mẹ́fà tí ó ti wà láárè, tó sì pinnu láti kọ́ àwọn ẹbí rẹ̀ bí wọ́n ti ń ṣe ètò ọ̀gbìn ní ìlànà ìbomirin. Àbúrò rẹ̀ obìnrin tí ó lọ kẹ́kọ̀ọ́ ní orílẹ̀-èdè Mòrókò ni ó mú àbá ìtàn eré náà wá. Ní ọdún 2012, Assih ṣe adarí eré ìrírí gígùn kan tí àkọ́lé rẹ̀ jẹ́ "Le Rite, la Folle et moi".


title: Jacqueline Wolper

text: Jacqueline Wolper Massawe (tí wọ́n bí ní 6 Oṣù Kejìlá, Ọdún 1987) jẹ́ òṣèrébìnrin ọmọ orílẹ̀-èdè Tànsáníà


title: Jacqueline Wolper

text: Wolper lẹni tí wọ́n bí tó sì dàgbà ní ìlú Moshi, orílẹ̀-èdè Tànsáníà. Ó lọ sì Mawenzi Primary School fún ètò-ẹ̀kọ́ alákọ̀ọ́bẹ̀rẹ̀ rẹ̀ ṣáájú kì ó tó lọ sí àwọn ilé-ìwé bíi Magrath, Ekenywa àti Masai fún ètò-ẹ̀kọ́ girama rẹ̀. Ó wọ agbo iṣẹ́ fíìmù ti Tànsáníà ní ọdún 2007. Wolper ti kópa nínu ọ̀pọ̀lọpọ̀ àwọn fíìmù tí ó gbajúmọ̀ tó fi mọ́ "Tom Boy – Jike Dume", "Crazy Desire", "Mahaba Niue", "I am Not Your Brother", "Chaguo Langu", "Dereva Taxi", "Shoga Yangu", "Red Valentine" àti "Family Tears". Àwọn ará Kẹ́nyà fiyìn fún Wolper fún àwọn ipa rẹ̀ tí ó kó nínu eré "Red Valentine" àti "Family Tears," èyí tí ó mú kí ó di ọ̀kan lára àwọn òṣèrébìnrin tí ó gbajúmọ̀ jùlọ ní Tànsáníà. Yàtọ̀ sí iṣẹ́ eré ṣíṣe, Wolper jẹ́ olùdásílè ilé-ìtajà Houseofstylish_tz, ilé-ìtajà aṣọ kan tí ó wà ní ìlú Dar es Salaam. Ní ọdún 2018, wọ́n yan Wolper sí ara àwọn ìgbìmọ̀-adájọ́ níbi ìdíje Miss Tanzania, ṣùgbọ́n wọ́n padà yọ orúkọ rẹ̀ kúrò lẹ́hìn tí ó pẹ́ dé ibi àpèjọ kan.


title: Jacqueline Wolper

text: Wolper bẹ̀rẹ̀ sí ní ṣe wọléwọ̀de pẹ̀lú akọrin kan tí wọ́n pè ní Harmonize ní Oṣù Kaàrún Ọdún 2016, ṣùgbọ́n àwọn méjèjì pínyà ní Oṣù Kejì, Ọdún 2017. Ó tún ní wọléwọ̀de pẹ̀lú Diamond Platnumz. Bótilèjẹ́pé ó ní ìfẹ́ sí àṣà ilẹ̀ Kẹ́nyà, Wolper sọ́ di mímọ̀ wípé òun kò lè ṣe wọléwọ̀de pẹ̀lú okùnrin ará Kẹ́nyà.


title: Jacqueline Wolper

text: Ńi ọdún 2018, ó kéde pé òún ti di àtúnbí.


title: Aïcha Boro

text: Chloé Aïcha Boro Letterier (tí wọ́n bí ní 24 Oṣù Kaàrún Ọdún 1978) jẹ́ olùdarí eré àti ònkọ̀tàn ọmọ orílẹ̀-èdè Bùrkínà Fasò.


title: Aïcha Boro

text: Boro dàgbà ní ìlú Ouagadougou nítòsí Balolé quarry. Ó kẹ́kọ̀ọ́ ìmọ̀ nípa àwọn àkọsílẹ̀ ti ìgbàlódé, ó sì lépa ṣíṣe iṣẹ́ agbéròyìn. Ó ti kọ àwọn àyọkà fún àwọn ilé-iṣẹ́ oníròyìn bíi "La Voix du Sahel" àti "Le Marabout", ó sì se àtẹ̀jáde àkọ́kọ́ ìwé-ìtàn rẹ̀ tí àkọ́lé rẹ̀ jẹ́ "Paroles orpheline" ní ọdún 2006. Ìwé náà gba àmì-ẹ̀ye Naji Naaman ní ìlú Lẹ́bánọ́n. Boro padà gbájúmọ́ ṣíṣe iṣẹ́ fíìmù, tó sì ṣe igbákejì adarí àti atọ́kùn ètò tẹlifíṣọ̀nù kan tí wọ́n pè ní Koodo, èyítí ó gba àmì-ẹ̀yẹ ti Galian ní ọdún 2006. Ó tún ṣe atọ́kùn ètò rédíò kan fún ìkànnì "Radio Gambidi". Ní ọdún 2010, Boro kó lọ sí orílẹ̀-èdè Fráǹsì.


title: Aïcha Boro

text: Ní ọdún 2012, ó darí fíìmù fún ìgbà àkọ́kọ́ rẹ̀ pẹ̀lú dídarí fíìmù tí àkọ́lé rẹ̀ jẹ́ "Sur les traces de Salimata" . Boro tún sẹ àkọ́kọ́ fíìmù gígún oníìrírí-ayé tí àkọ́lé rẹ̀ jẹ́ "Farafin Ko" ní ọdún 2014. Ní ọdún 2017, ó ṣe adarí eré "France-Aurevoir, le nouveau commerce triangulaire" . Eré náà gba àmì-ẹ̀yẹ gẹ́gẹ́ bi fíìmù ìrírí-ayé tí ó tayọ jùlọ níbi ayẹyẹ Festival international de cinéma Vues d’Afrique, èyí tí ó wáyé ní ìlú Montreal. Ní ọdún 2018, Boro kọ ìwé-ìtàn kan tí àkọ́lé rẹ̀ jẹ́ "Notre Djihad intérieur", èyítí ó n sọ ìtàn nípa ẹnìkan tí ó padà sí abúlé rẹ̀ tí ó wà ní ilẹ́ Áfríkà láti orílẹ̀-èdè Fráǹsì. Boro ṣe adarí eré ìrírí-ayé tí àkọ́lé rẹ̀ jẹ́ "Le Loup d'or de Balolé" ní ọdún 2019. Eré náà dá lóri ìfipáyí ètò ìṣèjọba tí ó wáyé ní ọdún 2014 àti àwọn ipa tí ó là lára àwọn òṣìṣẹ́ Balolé Quarry. Eré náà gba àmì-ẹ̀yẹ ti eré ìrírí tí ó dára jùlọ níbi ayẹyẹ "Panafrican Film and Television Festival of Ouagadougou".


title: Bella Awa Gassama

text: Bella Awa Gassama jẹ́ òṣèrébìnrin ọmọ orílẹ̀-èdè Gámbíà.


title: Bella Awa Gassama

text: Gassama ní ìbátan pẹ̀lú oníìdájọ́ bọ́ọ̀lù àfẹsẹ̀gbá tí n ṣe Bakary "Papa" Gassama. Ó parí ẹ̀kọ́ girama rẹ̀ ní ilé-ìwé Marina International School ní ọdún 2004. Ó kó àkọ́kọ́ ipa rẹ̀ nínu fíìmù tí àkọ́lé rẹ̀ jẹ́ "Arrou" ní ọdún 2004 yìí kan náà. Wọ́n wo fíìmù náà níbi ayẹyẹ Pan-African Film Festival kan tí ó wáyé ní ìlú Los Angeles, Gassama náà sì tún rí yíyàn fún àmì-ẹ̀yẹ amúgbálẹ́gbẹ̀ẹ́ òṣèré tí ó dára jùlọ níbi ayẹyẹ "2nd Africa Movie Academy Awards". Wọ́n tún yàán fún òṣèré ilẹ̀ Gámbíà tí ó dára jùlọ níbi ayẹyẹ Vinasha Film Festival. Ní ọdún 2008 bákan náà, Gassama tún kó àkọ́kọ́ ipa rẹ̀ nínu fíìmù ilẹ̀ Nàìjíríà tí àkọ́lé rẹ̀ jẹ́ "My Gambian Holiday" pẹ̀lú àjọṣepọ̀ Desmond Elliot àti Oge Okoye. Ó tún kó ipa amúgbálẹ́gbẹ̀ẹ́ nínu fíìmù "Mirror Boy" ti ọdún 2011, ní àjọṣepọ̀ pẹ̀lú Fatima Jabbe àti Genevieve Nnaji. Ní ọdún 2012, Gassama parí ìkẹ́kọ̀ọ́ láti ilé-ẹ̀kọ́ gígaTask Crown College.


title: Bella Awa Gassama

text: Gassama kópa nínu eré Sidy Diallo kan ti ọdún 2014 tí àkọ́lé rẹ̀ jẹ́ "The Soul". Wọ́n yàán fún àmì-ẹ̀yẹ amúgbálẹ́gbẹ̀ẹ́ òṣèré tí ó dára jùlọ níbi ayẹyẹ Zulu African Film Academy Awards. Ó kópa nínu eré tẹlifíṣọ̀nù ti ọdún 2019 kan tí àkọ́lé rẹ̀ jẹ́ "Nakala." Ní Oṣù kọkànlá Ọdún 2019, Gassama ṣe ìgbéyàwó pẹ̀lú Pa Lie Low.


title: Theresa Traore Dahlberg

text: Theresa Traore Dahlberg (tí wọ́n bí ní 1 Oṣù Kọkànlá Ọdún 1983) jẹ́ olùdarí eré àti ònkọ̀tàn ọmọ orílẹ̀-èdè Swídìn àti Bùrkínà Fasọ̀


title: Theresa Traore Dahlberg

text: Dahlberg jẹ́ ọmọ sí akọrin ilẹ̀ Bùrkínà Fasọ̀ kan tí orúkọ rẹ̀ jẹ́ Richard Seydou Traore. Ó dàgbà ní Bùrkínà Fasọ̀ àti ní ìlú Öland tí ó wà ní orílẹ̀-èdè Swídìn. Àwọn òbí rẹ̀ ṣiṣẹ́ fún Àjọ Àgbáyé fún ètò ìdàgbàsóké ní orílẹ̀-èdè Bùrkínà Fasọ̀. Lẹ́hìn tí Dahlberg parí ilé-ìwé girama rẹ̀, ó kó lọ sí ìlú New York ní Orílẹ̀-èdè Ìṣọ̀kan Amẹ́ríkà, níbi tí ó ti ṣe ọ̀pọ̀lọpọ̀ àwọn iṣẹ́ tó fi mọ́ èyí tí ó ṣe nínu ọgbà ìṣeré kan. Ní ọdún 2007, ó forúkọsílẹ̀ ní ilé-ìwé "The New School" tí ó wà ní ìlú New York. Dahlberg gba oyè-ẹ̀kọ́ láti ilé-ẹ̀kọ́ gíga "Stockholm Academy of Dramatic Arts", bẹ́ẹ̀ ló sí tún gba oyè gíga nínu ìmọ̀ Fine Arts láti ilé-ẹ̀kọ́ gíga Royal Academy of Arts.


title: Theresa Traore Dahlberg

text: Dahlberg darí àkọ́kọ́ fíìmù oníṣókí rẹ̀ ní ọdún 2006. Ó tún ṣe àgbéjáde eré ọgbọ̀n-ìṣẹ́jú kan tí àkọ́lé rẹ̀ jẹ́ "On Hold" ní ọdún 2009. Lẹ́hìn náà, Dahlberg ṣiṣẹ́ fún àwọn ètò tẹlifíṣọ̀nù ti Swídìn, ó sì darí ọ̀pọ̀lọpọ̀ àwọn eré. Ní ọdún 2011, ó ṣe adarí eré ìrírí oníṣókí kan tí àkọ́lé rẹ̀ jẹ́ "Taxi Sisters," èyí tí ó dá lóri àwọn obìnrin awakọ̀ kabúkabú ní orílẹ̀-èdè Sẹ́nẹ́gàl. Ní ọdún 2017, Dahlberg darí eré gígùn tí àkọ́lé rẹ̀ jẹ́ "Ouaga Girls". Fíìmù náà dá lóri àwọn ọ̀dọ́mọbìnrin ilẹ̀ Bùrkínà Fasọ̀ tí wọ́n ti yàn láti máa ṣiṣẹ́ atọ́kọ̀ṣe. Eré náà ṣàfihàn ìgbésí ayé wọn ní ìgbà tí wọ́n wà ní ilé-ìwé àti lẹ́hìn tí wọ́n jáde ilé-ìwé, ó sì ṣàlàyé àwọn ìdí tó mú kí wọ́n yàn láti máa ṣe irú iṣẹ́ bẹ́ẹ̀ - àwọn kan nínu wọ́n ti pàdánù àwọn òbí wọn, bẹ́ẹ̀ làwọn míràn síì ti lọ ní oyún ẹlẹ́yà nígbà tí wọ́n n dàgbá bọ̀. "Ouaga Girls" gba àmì-ẹ̀yẹ ti CREDIF níbi ayẹyẹ Carthage Film Days. Dahlberg darí eré tí àkọ́lé rẹ̀ jẹ́ "The Ambassador's Wife" ní ọdún 2018. Fíìmù náà gba àmì-ẹ̀yẹ "Tempo Documentary Short Award", tí Dahlberg náà fúnrarẹ̀ síì gba àmì-ẹ̀yẹ ti "Beckers Art Award" ní ọdún 2019.


title: Theresa Traore Dahlberg

text: Yàtọ̀ sí ṣíṣe iṣẹ́ fíìmù, Dahlberg tún maá n ṣiṣẹ́ agbẹ́gilére. Ó kópa pẹ̀lú ilé-àwòrán "Tensta Konsthall Art Gallery" tí ó wà ní ìlú Stockholm nínu àwọn iṣẹ́ àkànṣe kan tí wọ́n pè ní Solidarity Projects.


title: Marina Niava

text: Marina Niava (tí wọ́n bí ní ọdún 1985) jẹ́ olùdarí eré, agbéréjáde àti ònkọ̀tàn ọmọ orílẹ̀-èdè Côte d'Ivoire.


title: Marina Niava

text: Niava ni àbígbẹ̀yìn àwọn òbí rẹ̀ tí wọ́n ṣe Pierre àti Cécile Niava. Olùkọ́ akọ́nilédè ni àwọn òbí rẹ̀ méjéèjì. Ó gba oyè-ẹ̀kọ́ láti ilé-ẹ̀kọ́ gíga Lycée Sainte Marie d'Abidjan, tó sì tún gba àmì-ẹ̀yẹ Series A Excellence Award fún píparí ẹ̀kọ́ rẹ̀ lọ́nà tó peregedé. Lẹ́hìn tí ó gba oyè-ẹ̀kọ́ nínu ìmọ̀ ìgbéróyìn láti ilé-ẹ̀kọ́ gíga Institut des Sciences et Techniques de la Communication, Niava gbégbá orókè níbi ìdíje kan tí ilé-iṣẹ́ Radio JAM ṣe ní ìlú Abidjan. Ó ṣiṣẹ́ agbéròyìn fún ilé-iṣẹ́ Africa 24. Niava bẹ̀rẹ̀ sí ní ní ìfẹ́ sí iṣẹ́ sinimá nígbà kan tí ó fi ṣiṣẹ́ lóri ìpolówó ọjà kan.


title: Marina Niava

text: Láti ọdún 2009 sí 2010, Niava ṣiṣẹ́ gẹ́gẹ́bi ònkọ̀tàn fún abala àkọ́kọ́ ti eré tẹlifíṣọ̀nù alátìgbà-dègbà tí àkọ́lé rẹ̀ jẹ́ "Teenager", èyítí ó gba àmì-ẹ̀yẹ gẹ́gẹ́ bi eré alátìgbà-dègbà tí ó dára jùlọ ní ilẹ̀ Áfríkà níbi ayẹyẹVues d'Afrique Festival tí ó wáyé ní ìlú Montreal. Ó kó lọ sí ìlú Oslo, ní orílẹ̀-èdè Nórwèy ní ọdún 2010 tó sì di ọ̀gá ní ẹ̀ka ìbaraẹnisọ̀rọ̀ ti ilé-iṣẹ́ African Cultural Center. Niava ṣe aláàmójútó àjọ̀dún Kino Afrika Film Festivals ti ọdún 2010 àti 2011 ní ìlú Oslo. Ó gba àmì-ẹ̀yẹ níbi ètò BENIANH International Foundation's Excellent Scholarship Program ní ọdún 2012.


title: Marina Niava

text: Ní Oṣù Kẹẹ̀wá ọdún 2012, ó ṣe adarí fíìmù ìrírí fún ìgbà àkọ́kọ́ rẹ̀. Àkọ́lé fíìmù náà ni "Noirs au soleil levant", èyí tí ó dá lóri ìgbésí ayé àwọn ọmọ akẹ́kọ̀ọ́ ilẹ̀ Áfríkà ní ìlú Tsukuba, orílẹ̀-èdè Japan. Àkọ́kọ́ fíìmù àròṣe rẹ̀ tí àkọ́lé rẹ̀ jẹ́ "21" jáde ní Oṣù kejìlá ọdún 2013. Ààjọ kan tí wọ́n pè ní Organisation internationale de la Francophonie ló ṣe onígbọ̀wọ́ fíìmù náà. Niava tún ṣe adarí eré táa pe àkọ́lé rẹ̀ ní "Worse" ní ọdún 2014. Ó tún ṣiṣẹ́ lóri fíìmù ọdún 2015 kan tí àkọ́lé rẹ̀ jẹ́ "Advantageous".


title: Marina Niava

text: Niava gba oye gíga nínu ìmọ̀ nípa Fíìmù àti Tẹlifíṣọ̀nù láti ilé-ẹ̀kọ́ gíga "Academy of Art University". Ní ọdún 2017, Niava kọ àkọ́kọ́ ìwé-ìtàn rẹ̀ tí ó pe àkọ́lé rẹ̀ ní, "American Dreamer". Ìwé náà jẹ́ ọ̀kan lára àwọn ìwé tí ó wà níbi àṣekágbá ti ìdíje "10th Prix Ivoire pour la Littérature Africaine d'Expression Francophone".


title: Dyana Gaye

text: Dyana Gaye (tí wọ́n bí ní ọdún 1975) jẹ́ olùdarí eré ọmọ orílẹ̀-èdè Fráǹsì àti Sẹ́nẹ́gàl


title: Dyana Gaye

text: Wọ́n bí Gaye ní ìlú Paris, orílẹ̀-èdè Fráǹsì ní ọdún 1975. Ó jẹ́ ọmọ àwọn òbí tí wọ́n ti orílẹ̀-èdè ṣẹ́nẹ́gàl wá sí Fráǹsì. Gaye kẹ́kọ̀ọ́ ìmọ̀ fíìmù ní ilé-ẹ̀kọ́ gíga "University of Paris 8 Vincennes-Saint-Denis." Ó gba ẹ̀bùn ìrànlọ́wọ́ kan láti ọwọ́ "Louis Lumière - Villa Médicis" ní ọdún 1999 fún ìtàn-eré rẹ̀ tí ó kọ táa pe àkọ́lé rẹ̀ ní "Une femme pour Souleymane". Gaye náà ló ṣe adarí nígbà tí wọ́n fi n ṣiṣẹ́ láti gbé eré náà jáde ní ọdún 2000, eré náà síì gba àmì-ẹ̀yẹ níbi ayẹyẹ Dakar Film Festival. Ní ọdún 2004, ó kópa níbi àṣekágbá ti ètò "Rolex Mentor and Protégé Arts Initiative". Gaye darí fíìmù oníṣókí kan tí àkọ́lé rẹ̀ jẹ́ "J'ai deux amours" ní ìlànà pẹ̀lú iṣẹ́ àkànṣe kan tí wọ́n pẹ̀ ní "Paris la métisse" ní ọdún 2005. Ní ọdún tí ó tẹ̀le, ó ṣe adarí fún ti eré "Ousmane", èyítí wọ́n ṣe ní àṣeyege. Wọ́n yaan eré náà fún àmì-ẹ̀yẹ eré oníṣókí tí ó dára jùlọ níbi ayẹyẹ César Awards. Ní ọdún 2009, Gaye tún ṣe olùgbéréjáde àti olùdarí eré aláwàdà kan tí a pe àkọ́lé rẹ̀ ní "Saint Louis Blues". Wọ́n tún yaan eré ọ̀ún náà fún àmì-ẹ̀yẹ eré oníṣókí tí ó dára jùlọ níbi ayẹyẹ César Awards bákan náà. Ààjọ kan tí wọ́n pè ní Focus Features Africa ni ó ṣe onígbọ̀wọ́ ètó náà.


title: Dyana Gaye

text: Ó gba àmì-ẹ̀yẹ ti Gan Foundation Creation Prize ní ọdún 2012. Gaye darí fíìmù "Under the Starry Sky" ní ọdún 2013, tó sì di àkọ́kọ́ fíìmù gígùn tí wọ́n gbéṣe ní ìlú Dakar, Turin, àti New York. Fíìmù náà jẹ́ wíwò níbi ayẹyẹ Toronto International Film Festival, ó sì tún gba àwọn àmì-ẹ̀yẹ méjì kan níbi ayẹyẹ Premiers Plans Angers Festival. Gaye ṣàpèjúwe fíìmù náà gẹ́gẹ́bi ìtẹ̀síwájú àwọn fíìmù oníṣókí tí òún ti ṣe tẹ́lẹ̀.


title: Dyana Gaye

text: Gaye jẹ́ ọmọ ẹgbẹ́ Collectif 50/50, ẹgbẹ́ kan tí ó fẹ́ láti ri dájú wípé ìdọ́gba wà láàrin àwọn ọkùnrin àti obìnrin ní agbo òṣèré fíìmù.


title: Mereb Estifanos

text: Mereb Estifanos (tí wọ́n bí ní ọdún 1983) jẹ́ òṣèrébìnrin ọmọ orílẹ̀-èdè Ẹritrẹ́à.


title: Mereb Estifanos

text: Wọ́n bí Estifanos ní ọdún 1983 ní ìlú Arareb. Ó jẹ́ ọmọ Estifanos Derar àti Negesti Wolde-Mariam. Estifanos ní ètò-ẹ̀kọ́ girama rẹ̀ ní ìlú Asmara. Ó ṣe àpèjúwe ararẹ̀ pé òún gbájúmọ́ ẹ̀kọ́ òun tí òún sì maá n tara láti peregedé nínu ẹ̀kọ́ òun. Estifanos maá n gbá bọ́ọ̀lù àfọwọ́gbá "Volleyball" ní ìgbà tí ó wà ní ilé-ìwé, ṣùgbọ́n ó dáwọ́ rẹ̀ dúró láti gbájúmọ́ iṣẹ́ òṣèré rẹ̀.


title: Mereb Estifanos

text: Bótilẹ̀jẹ́pé Estifanos kọ́kọ́ fẹ́ láti di akọrin tàbí oníjọ́, ní ọdún 2002 ni Fessehaye Lemlem, ẹni tí ó kọ ìtàn eré "Fermeley", fi lọọ Estifanos láti wá kópa nínu fíìmù rẹ̀. Nígbà náà, Estifanos síì wà ní ilé-ìwé girama kò sì tíì kó ipa eré kankan rí. Èyí mú kí ó máa ṣeyèméjì ṣáájú kí ó tó padà wá faramọ́ láti kópa nínu eré náà. Ó kópa gẹ́gẹ́ bi ọmọ akẹ́kọ̀ọ́ ní ilé-ẹ̀kọ́ gíga kan tí ó yó ìfẹ́ akẹ́kọ̀ọ́ ẹgbẹ́ rẹ̀ ṣùgbọ́n tí eré ìfẹ́ àwọn méjéèjì padà já sí ìkorò nígbẹ̀yìn. Lẹ́hìn ipa rẹ̀ nínu fíìmù náà, Estifanos pinnu láti dáwọ́ ẹ̀kọ́ rẹ̀ dúró náá láti lè gbájúmọ́ iṣẹ́ òṣèré, bótilẹ̀jẹ́pé ó ṣe ìpinnu láti padà sí ìdí ẹ̀kọ́ rẹ̀ bí kò bá rí ìtẹ́lọ́rùn nídi iṣẹ́ òṣèré náà.


title: Mereb Estifanos

text: Estifanos lọ fún ìdánilẹ́kọ̀ọ́ nípa eré ṣíṣe fún oṣù mẹ́ta ní ilé-ẹ̀kọ́ "Department of Cultural Affairs". Estifanos kó ipa ti Feruz nínu eré tẹlifíṣọ̀nù alátìgbà-dégbà tí àkọ́lé rẹ̀ jẹ́ "Hareg" gẹ́gẹ́ bi ọmọbìnrin kan tó ní àwọn olólùfẹ́ méjì. Ó ti kópa nínu ọ̀pọ̀lọpọ̀ àwọn fíìmù míràn tó lórúkọ tó fi mọ́ "Werasi Kidan", "Gezie", "Mezgeb", "Shalom", "Azmarino", "Ketali Sehbet", ati "Fekri Tsa'iru".


title: Majdouline Idrissi

text: Majdouline Idrissi (tí wọ́n bí ní 10 Oṣù Kẹẹ̀ta, Ọdún 1977) jẹ́ òṣèrébìnrin àti apanilẹ́ẹ̀rín ọmọ orílẹ̀-èdè Mòrókò.


title: Majdouline Idrissi

text: Wọ́n bí Idrissi ní ìlú Rabat ní ọdún 1977. Idrissi fẹ́ràn láti máa jíjó "ballet", èyí tí ó mú kí ó forúkọsílẹ̀ fún ìkẹ́kọ̀ọ́ nípa ijó ballet náà ní àkókò ìgbà tí ó wà lọ́mọ ọdún mẹ́rin. Nígbà tí ó pé ọmọ ọdún mẹ́rìndínlógún, ó lọ sí ìlú Montreal láti kẹ́kọ̀ọ́ nípa ìṣàkóso òwò. Ó bẹ̀rè sí ní ìfẹ́ sí ṣíṣe eré sinimá lẹ́hìn tí ó tẹ̀lé ọ̀rẹ́ rẹ̀ kan lọ sí ibi ìdíjẹ eré ìtàgé kan. Ní ọdún 2003, ó kó àkọ́kọ́ ipa fíìmù rẹ̀ nínu eré "El Bandia". Ó kópa gẹ́gẹ́ bi Habiba nínu fíìmù ti ọdún 2006 kan tí àkọ́lé rẹ̀ jẹ́ "La Symphonie marocaine" tí olùdarí eré náà síì jẹ́ Kamal Kamal. Idrissi kó ipa Jamila nínu fíìmù ti ọdún 2009 kan tí Souad Hamidou ṣe tí àkọ́lé rẹ̀ jẹ́ "Camille and Jamila". Ó kó ipa Rihanna, gẹ́gẹ́ bi ọmọbìnrin aláìsàn kan nínu eré "Pégase" ní ọdún 2010, èyítí ó ṣokùn fa gbígba àkọ́kọ́ àmì-ẹ̀yẹ rẹ̀. Ní ọdún 2016, Idrissi tún kó ipa Myriam, nínu eré "Divines," eré tí Houda Benyamina darí. Eré náà gba àmì-ẹ̀yẹ ti Caméra d'Or níbi ayẹyẹ Cannes Film Festival.


title: Majdouline Idrissi

text: Ní Oṣù Kọkànlá, Ọdún 2019, Idrissi ṣe ìgbéyàwó pẹ̀lú òṣèrékùnrin Aziz Hattab . Àwọn méjéèjì ti dìjọ ṣiṣẹ́ papọ̀ rìí ní ọ̀pọ̀lọpọ̀ ìgbà nínu àwọn eré tẹlifíṣọ̀nù àti sinimá àgbéléwò tó fi mọ́ "La Symphonie marocaine" àti "Daba tazyan", níbi tí wọ́n ti kópa gẹ́gẹ́ bi tọkọtaya.


title: Sonna Seck

text: Sonna Seck (tí àbísọ rẹ̀ jẹ́ Maimouna Seck tí wọ́n bí ní ọdún 1985) jẹ́ òṣèrébìnrin, akọrin àti apanilẹ́rìn-ín ọmọ orílẹ̀-èdè Guinea.


title: Sonna Seck

text: Wọ́n bí Seck ní ìlú Mamou ní ọdún 1985. Láti ìgbà kékeré rẹ̀ ni ó ti bẹ̀rẹ̀ sí ní kọ àwọn orin àṣà níbi àwọn ayẹyẹ ìgbéyàwó àti ìrìbọmi. Seck lọ sí ilé-ìwé Lycee Yimbaya fún ètò-ẹ̀kọ́ girama rẹ̀. Ní ọdún 2007, ó lọ́wọ́sí dídásílẹ̀ ẹgbẹ́ òṣèré kan tí wọ́n pè ní Djouri Djaama Acting Troupe, ó síì kó àkọ́kọ́ ipa fíìmù rẹ̀ nínu fíìmù tí àkọ́lé rẹ̀ jẹ́ "Yo-Allah Feounou In". èyí tí ó yọrí sí rere. Seck kópa nínu ọ̀pọ̀lọpọ̀ àwọn fíìmù nípasẹ̀ ẹgbẹ́ Djouri Djaama. Lára wọn ni "Guigol Naferai Djoki", "Mouyide Allah", àti "Ahh Deboot" . Àṣeyege àwọn fíìmù wọ̀nyí fún ẹgbẹ́ náà ní ànfàní láti ṣe àwọn iṣẹ́ míràn káàkiri orílẹ̀-èdè.


title: Sonna Seck

text: Ó kópa gẹ́gẹ́ bi akọrin nínu eré rẹ̀ kan tí ó ṣe tí àkọ́lé rẹ̀ jẹ́ "Gourdan-Païkoun". Níbẹ̀ ló ti kọ orin kan tí àkọ́lé rè jẹ́ "Saya".


title: Sonna Seck

text: Seck tún ti kọ àwọn orin bíi "Bounguai", "Sodanelan", àti "Inmefidjin". Ó ṣe àgbéjáde orin rẹ̀ tí ó gbajúmọ̀ jùlọ tí àkọ́lé rẹ̀ jẹ́ "Tourou Tourou" ní ọdún 2015, tí orin náà síì tàn káàkiri orílẹ̀-èdè Guinea àti àwọn agbègbè rẹ̀. Ààrẹ orílẹ̀-èdè náà, Alpha Condé, mẹ́nuba orin náà nígbà tí ó n sọ̀rọ̀ níbi ayẹyẹ ọjọ́ ìyẹ́sí àwọn obìnrin ti ọdún 2018. Ní ọdún 2020, Seck bẹ̀rẹ̀ iṣẹ́ àdáṣe rẹ̀ lábẹ ilé-iṣẹ́ orin Soudou Daardja Prod . Àkọ́kọ́ orin àdákọ rẹ̀ tí àkọ́lé rẹ̀ n ṣe "Midho Yidhouma" jẹ́ orin ìfẹ́ tí ó kọ fún ọkọ rẹ̀ tí n gbé ní Amẹ́ríkà.


title: Milka Irene

text: Milka Irene Soobya jẹ́ òṣèré àti òṣèlú ní orílẹ̀ èdè Uganda tí ó gbajúmọ̀ fún ipa Monica tí ó kó nínú eré Deception àti ipa Fifi Aripa nínú eré Power of Legacy. Ó díje fún ipò ọmọ ẹgbẹ́ ìgbìmọ̀ aṣojú fún àwọn obìnrin fún Ìlú Jinja.


title: Milka Irene

text: Eré àkọ́kọ́ tí Soobya má ṣe ní eré Makutano Junction. Ó di gbajúmọ̀ gẹ́gẹ́ bí eléré nígbà tí ó ṣe Monica nínú eré Deception tí ó ṣe láti inú ọdún 2013 títí di 2016. Ó ti kópa nínú àwọn eré bíi "The Rungu Girls", "Honeymoon is Exaggerated", "Christmas in Kampala" and "Taxi 24" èyí tí Akpor Otebele ṣe adarí fún. Ní ọdún 2018, ó kópa nínú eré Power of Legacy gẹ́gẹ́ bí Fifi Aripa.  Ní ọdún 2020, ó díje fún ipò aṣojú àwọn obìnrin amọ̀fin ní ìlú Jinja.


title: Milka Irene

text: Wọ́n bí Soobya sí ìlú Jinja. Bàbá rẹ̀ ní Lt. Colonel Samuel Kafude, orúkọ ìyá rẹ sí jẹ́ Capt. Namutebi Agnes Mbuga. Ó lọ sí ilé ẹ̀kọ́ Mbodo High School àti Mariam High School kí ó tó tẹ̀ síwájú sí ilé ẹ̀kọ́ gíga tí Kyambogo University níbi tí ó tí gboyè nínú ìmò Procurement and Logistics Management.


title: Eleanor Nabwiso

text: Eleanor Vaal Nansibo Nabwiso jẹ́ òṣèré àti adarí eré lórílẹ̀-èdè Uganda. Ó gbajúmọ̀ fún ipa tí ó kó nínú eré The Hotel, Rain, Beneath the Lies- The Series àti Bed of Thorns gẹ́gẹ́ bí oludarí àwọn eré náà. Ó dá ilé iṣẹ́ tó má ń gbé eré jáde kalẹ̀ pẹ̀lú ọkọ rẹ̀, ó sì pèé ní Nabwiso Films.


title: Eleanor Nabwiso

text: Wọ́n bí Nabwiso sí ilé ìwòsàn ti Sir Albert Cook Mengo Hospital. Bàbá rẹ̀ ni Rev. Dr. Kẹfa Sempangi, orúkọ ìyá rẹ sí jẹ́ Jane Frances Nakamya. Òun ni ọmọ kẹta nínú àwọn ọmọ márùn-ún tí àwọn òbí rẹ bí. Bàbá rẹ̀ ni olùdásílẹ̀ ilé ìjọsìn ti Presbyterian Church ní orílẹ̀ èdè Uganda. Ó lọ sí ilé ẹ̀kọ́ Namagunga Girls' Primary School àti Seeta High School kí ó tó tẹ̀ síwájú sí ilé ẹ̀kọ́ gíga tí Sikkim Manipal University níbi tí ó tí gboyè nínú ìmò Science.


title: Eleanor Nabwiso

text: Nabwiso bẹ̀rẹ̀ eré ṣíṣe nígbà tí ó ṣì wà ní ọmọdé. Ó kópa nínú eré K-Files nígbà tí ó sì wà ní ilé ìwé. Ó kópa nínú eré The Hostel èyí tí ó ṣọ̀rọ̀ nípa ìgbésí ayé àwọn ọmọ ilẹ̀ ìwé yunifásítì. Ó kópa nínú eré Kyaddala tí Emmanuel Ikubese ṣe adarí rẹ̀. Lára àwọn eré tí ó tí ṣe ni Reach a Hand, #Family, Beneath The Lies, Watch Over Me àti Bed of Thorns.  Ní ọdún 2018, ó gbà àmì ẹ̀yẹ gẹ́gẹ́ bí òṣèré tó dára jù lọ níbi ayẹyẹ Uganda Film Festival Awards. Wọ́n yàán fún àmì ẹ̀yẹ Best Feature Award láti ọ̀dọ̀ London Arthouse Film Festival Award àti Africa Focus Award fún ipa tí ó kó nínú eré Bed of Thorns.


title: Eleanor Nabwiso

text: Ó jẹ́ ìyàwó fún Matthew Nabwiso tí ó jẹ́ òṣèré àti olórin, wọ́n sì ti bí ọmọ mẹ́rin.


title: Leila Nakabira

text: Leila Nakabira (bíi ni ọdún 1993) jẹ́ òṣèré àti ajìjàgbara fún àwọn obìnrin ní orílẹ̀ èdè Uganda. Òun ni olùdarí Lepa Africa Films. Òun ni olùdásílẹ̀ Nakabira for Charity Foundation.


title: Leila Nakabira

text: Nakabira gboyè nínú Quantitative Economics láti ilé ẹ̀kọ́ gíga tí Makere University.


title: Leila Nakabira

text: Wọ́n yàán Nakabira fún àmì ẹ̀yẹ mẹ́ta: "Best Golden Actress (Drama)", "Golden Most Promising Actor" and "Golden Discovery Actor" níbi ayẹyẹ Golden Movie Award Africa tí wọ́n ṣe ní ọdún 2018. Ní ọdún náà, wọ́n tún yàán fún àmì ẹ̀yẹ òṣèré bìnrin to dára jù lọ láti Zulu Africa Film Academy Award fún ipa tí ó kó nínú The Forbidden. Ó gbà àmì ẹ̀yẹ òṣèré bìnrin to dára jù lọ láti ọ̀dọ̀ UDADA Women's Film Award ní ọjọ́ ogún, oṣù kẹwàá ọdún 2018. Ní ọdún 2019, wọ́n yàán fún àmì ẹ̀yẹ òṣèré bìnrin to dára jù lọ láti ọ̀dọ̀ The African Film Festival (TAFF) Awards àti Lake International Film Festival (LIPFF).


title: Stellah Nantumbwe

text: Stella Nantumbwe jẹ́ òṣèré àti omidan Uganda ní ọdún 2013. Òun ni aṣojú Uganda ní Big Brother Africa ní ọdún 2014.


title: Stellah Nantumbwe

text: Wọ́n bí Stella sí ìdílé Angela Nakiyonga àti Rogers Nsereko ní ọdún 1991 ní orílẹ̀ èdè Uganda. Òun ni àbíkẹ́yìn nínú àwọn ọmọ méjìlá tí àwọn òbí rẹ bí. Ó lọ sí ilé ẹ̀kọ́ Buganda Road Primary School àti Kabojja International Secondary School kí ó tó tẹ̀ síwájú sí ilé ẹ̀kọ́ gíga tí University of Greenwich níbi tí ó tí gboyè nínú ìmò Business Computing ní ọdún 2012.


title: Stellah Nantumbwe

text: Ní ọdún 2013, nígbà tí ó wà ní ọmọ ọdún méjìlélógún, ó lọ fún ìdíje omidan Uganda, ó sì gbé igbá orókè nínú ìdíje náà. Ní ọjọ́ kẹtàlá oṣù keje ọdún 2014, ó gboyè omidan tó gbajúmọ̀ jù lórílẹ̀-èdè Uganda. Ní oṣù kẹsàn-án, ọdún 2013, ó ṣe aṣojú fún Uganda níbi ìdíje omidan àgbáyé. Ó kópa níbi ìdíje Big Brother Africa ní ọdún 2014 gẹ́gẹ́ bí aṣojú fún Uganda.  Ellah ti kópa nínú eré fíìmù, ó sì ti ṣe atọ́kun ètò lórí tẹlẹfíṣọ̀nù. Ó ko ipa Isabella Arroyo nínú eré El Cuerpo del Deseo ní ọdún 2016. Ní ọdún 2017, ó kópa nínú eré Bella. Ní ọdún 2018, ó ṣe atọ́kun ètò Scoop on Scoop lóri Urban TV. Ó jẹ́ ìkan lára àwọn adájọ́ fún ìdíje omidan Uganda ní ọdún 2018. Òun ni igbá kejì Ààrẹ fún Africa Music Industry Awards.


title: Wálé Adébáyọ̀

text: Wálé Adébáyọ̀ jẹ́ òṣèrékùrin, adarí eré àti olùgbéré-jáde tí wọ́n bí ní ìlú Abẹ́òkúta ní Ìpínlẹ̀ Ògùn, àmọ́ àwọn òbí rẹ̀ qá láti Ìpínlẹ̀ Òndó ní orílẹ̀-èdè Nàìjíríà.


title: Wálé Adébáyọ̀

text: Wálé lọ sí ilé-ẹ̀kọ́ alákọ̀ọ́bẹ̀rẹ̀ àti ilé-ẹ̀kọ́ girama ti "Satellite Town" ní Ìpínlẹ̀ Èkó níbi tí ó dàgba sí. Ó lọ kọ́ ẹ̀kọ́ nípa ìmọ̀ òfin ní ilé-ẹ̀kọ́  Yunifásítì Ọbáfẹ́mi Awólọ́wọ̀ .


title: Wálé Adébáyọ̀

text: Wálé di ìlú-mòọ́ká látàrí ipa rẹ̀ tí ó kó nínú eré Ṣàngó gẹ́gẹ́ bí olú ẹ̀dá-ìtàn. Ó ti gbé awọn eré ọlọ́kan-ò-jòkan eré bíi Makabba ati Double Game, "The Legendary African King" àti "Figuring" . Ó sì tún ti darí eré onípele àtìgbà-dégbà bí "Binta and Friends" ati "Papa Ajasco and Company" lábẹ́ ilé-iṣẹ́ Walé Adénúgà.


title: Sarah Kisawuzi

text: Sarah Ssentongo Kisawuzi jẹ́ òṣèré ni orílẹ̀ èdè Uganda tí ó gbajúmọ̀ fún ipá tí ó kó nínú eré "Deception" gẹ́gẹ́ bí Nalweyiso.


title: Sarah Kisawuzi

text: Kisawuzi di gbajúmọ̀ fún ipa Nalweyiso tí ó kó nínú eré Deception láti ọdún 2013 di 2016. Ó gba àmì ẹ̀yẹ òṣèré bìnrin tó dára jù lọ fún ipa tí ó kó nínú eré náà láti ọ̀dọ̀ Uganda Entertainment Awards ní ọdún 2015. Ó kópa nínú eré Queen of Katwe ní ọdún 2016. Ní ọdún 2019, ó kó ipa Mama Stella nínú eré Bed of Thorns àti ipa Barbara Batte nínú eré Power of Legacy.


title: Mariam Ndagire

text: Mariam Ndagire (bíi ni ọjọ́ kerìndínlọ́gún oṣù karùn-ún ọdún 1971) jẹ́ olórin, òṣèré àti olùdarí eré lórílẹ̀-èdè Uganda.


title: Mariam Ndagire

text: Wọ́n bí Mariam sí ìlú Kampala ní orílẹ̀ èdè Uganda sí ìdílé Sarah Nabbutto àti Prince Kizito Ssegamwenge. Ó lọ sí ilé ẹ̀kọ́ Buganda Road Primary School àti Kampala High School kí ó tó tẹ̀ síwájú sí ilé ẹ̀kọ́ gíga tí Makere University.


title: Mariam Ndagire

text: Ndagire bẹ̀rẹ̀ eré orí ìtàgé nígbà tí ó wà ní ọmọ ọdún mẹ́ẹ̀dógún. Ó darapọ̀ mọ́ Black Pearls ní ọdún 1987, ibẹ̀ sì ni ó ti kọ eré àkọ́kọ́ rẹ tí ó pe àkọlé rẹ̀ ní Engabo Y'addako. Òun àti Kato Lubwama àti Ahraf Simwogerere jọ dá ẹgbẹ́ Diamonds' Ensemble kalẹ̀.  Ní ọdún 2015, ó jẹ́ ìkan lára àwọn tí ó ṣe adájọ́ fún ètò àmì ẹ̀yẹ tí AFRICA MAGIC VIEWERS' CHOICE AWARDS AMVCA gbé kalẹ̀. Ní ọdún 2019, ó jẹ́ ìkan lára àwọn tí ó ṣe adájọ́ fún GOLDEN MOVIE AWARDS AFRICA.


title: Bettinah Tianah

text: Bettinah Tiana (bíi ni ọjọ́ kẹwàá oṣù kọkànlá ọdún 1993) jẹ́ òṣèré, mọ́dẹ́lì àti agbóhùnsáfẹ́fẹ́ lórílẹ̀ èdè Uganda. Ó gbajúmọ̀ gẹ́gẹ́ bí atọ́kun fún ètò "Youth Voice, Be My Date àti The Style Project". Ó kọ ipa Rhona nínú eré "The Hostel".


title: Bettinah Tianah

text: Tianah bẹ̀rẹ̀ sí ní ṣe atọ́kun fún ètò "Youth Voice" láti ìgbà tí ó wà ní ọmọ ọdún mẹ́ẹ̀dógún. Lẹ́hìn náà, ó ṣe atọ́kun fún ètò "Be My Date". Tianah bẹ̀rẹ̀ eré ṣíṣe gẹ́gẹ́ bí Rhona ní eré The Hostel. Òun ní ó ṣe atọ́kun fún ayẹyẹ UNAA Convention ní ìlú Washington D.C. Ó darapọ̀ mọ́ Creative Industries Group ní ọdún 2017, gẹ́gẹ́ bí mọ́dẹ́lì fún wọn.


title: Bettinah Tianah

text: Tianah gboyè nínú ìmò ìròyìn láti ilé ẹ̀kọ́ gíga tí Cavendish University.


title: Aisha Kyomuhangi

text: Aisha Kyomuhangi tí orúkọ ìnagi rẹ̀ jẹ́ Lady Aisha jẹ́ òṣèré, olórin àti olùgbé jáde eré lórílẹ̀-èdè Uganda. Ó jẹ́ ọmọ ẹgbẹ́ Bakayimbira Drama tors.


title: Aisha Kyomuhangi

text: Aisha tí ṣe eré fún ọdún tó lé ní ogún. Ó kopa nínú àwọn eré bíi "The Last King of Scotland, Byansi ,The Honorables àti Mistakes Galz Do". Ní ọdún 2019, ó gbé eré Kemi jáde, èyí sì ni eré tí ó má kọ́kọ́ gbé jáde. Wọ́n yàán fún àmì ẹ̀yẹ òṣèré tó dára jù lọ fún ipa tí ó kó nínú eré Honourablez Ní ọdún 2002, wọ́n yàán fún àmì ẹ̀yẹ òṣèré bìnrin tuntun tó dára jù lọ láti ọ̀dọ̀ Pearl of Africa Music Awards. Aisha jẹ́ ìyàwó fún Charles Ssenkugbe, ó sì ti bí ọmọ kan.


title: Nisha Kalema

text: Nisha Kalema (bíi ni ọdún 1993) jẹ́ òṣèré, akọ́wé àti olùgbé jáde eré lórílẹ̀-èdè Uganda. Ó gbà àmì ẹ̀yẹ gẹ́gẹ́ bí òṣèré bìnrin to dára jù lọ láti ọ̀dọ̀ Uganda Film Festival Award ní ọdún 2015, 2016 àti 2018 fún ipa tí ó kó nínú eré "The Tailor, Freedom àti Veronica's Wish".


title: Nisha Kalema

text: Kalema di gbajúmọ̀ òṣèré nípa eré Galz About Town. Ó kó ipa olórí àwọn aṣẹ́wó tí orúkọ rẹ̀ jẹ́ Clara nínú eré náà. Ní ọdún 2015, Hassan Mageye fi Kalema ṣe Grace nínú eré The Grace. Eré náà sì ló jẹ́ kí ó gbà àmì ẹ̀yẹ òṣèré bìnrin to dára jù lọ tí ó kọ́kọ́ gbà. Ní ọdún 2016, ó gbà àmì ẹ̀yẹ kejì gẹ́gẹ́ bí òṣèré bìnrin to dára jù lọ fún ipa Amelia tí ó kó nínú eré Freedom. Eré náà sì gba àmì ẹ̀yẹ mẹ́fà. Ní ọdún 2016, ó ṣe Prossy nínú eré Jinxed. Ní ọdún 2018, ó kó ipa Veronica nínú eré Veronica's Wish. Ó ṣe bí èèyàn tó ní àrùn jẹjẹrẹ nínú eré náà. Eré náà sì ló jẹ́ kí ó gbà àmì ẹ̀yẹ kẹta gẹ́gẹ́ bí òṣèré bìnrin to dára jù lọ. Eré náà sì ti gba àmì ẹ̀yẹ mẹ́ẹ̀sán.


title: Nisha Kalema

text: Kalema lọ sí ilé ẹ̀kọ́ St Charles Lwanga Primary School àti Kainabiri Secondary. Ó gboyè nínú ìmò ìròyìn láti ilé ẹ̀kọ́ gíga tí Buganda Royal Institute of Business and Technical Education ní ọdún 2013.


title: Monica Birwinyo

text: Monica Jacobs Birwinyo (bíi ni ọjọ́ kẹrin oṣù kẹfà ọdún 1990) jẹ́ òṣèré àti agbóhùnsáfẹ́fẹ́ lórílẹ̀ èdè Uganda. Ó ti kopa nínú àwọn eré bíi "", "Beauty to Ashes" , "Because of U", 5@home, Honorablez àti Mela and Zansanze. Ní ọdún 2012, òun àti Monica Birwinyo, Irene Aumpta àti Jacob Nsaali ṣe atọ́kun fún ètò Movie Digest Show. Ó kópa nínú eré "The Pardon" gẹ́gẹ́ bí Muhoza.


title: Manon Bresch

text: Manon Bresch (tí wọ́n bí ní 4 Oṣù Kínní, Ọdún 1994) jẹ́ òṣèrébìnrun ọmọ orílẹ̀-èdè Fráǹsì àti Kamẹrúùnù.


title: Manon Bresch

text: Bresch kọ́ ẹ̀kọ́ eré-ìtàgé ní ilé-ìwé Cours Florent, tí ó wà ní ìlú Paris fún ọdún méjìlá gbáko. Ó ní ìbátan pẹ̀lú orílẹ̀-èdè Kamẹrúùnù tí ó sì ti ṣàbẹ̀wò síbẹ̀ fún àwọn àkókó ìsimi rẹ̀. Bresch kó àkọ́kọ́ ipa fíìmù rẹ̀ ní ọdún 2012 nínu "Les Papas du dimanche".


title: Manon Bresch

text: Bresch darapọ̀ mọ́ àwọn olùkópa eré tẹlifíṣọ̀nù tí àkọ́lé rẹ̀ jẹ́ "Clem" ní ọdún 2015, níbi tí ó ti kópa gẹ́gẹ́ bi Yasmine, ọ̀rẹ́ tímọ́tímọ́ Salomé. Ní Oṣù Kẹẹ̀sán Ọdún 2015, Bresch kópa gẹ́gẹ́ bi Thérèse Marci, ọmọbìnrin kan tí Thomas àti Gabriel gbà tọ̀ọ́, nínu eré tẹlifíṣọ̀nù tí àkọ́lé rẹ̀ jẹ́ "Plus belle la vie". Tia Diagne ni òṣèrébìnrin tí ó kó ipa náà tẹ́lẹ̀ tí ó sì fi sílẹ̀ láti lépa àwọn ànfàní míràn. Ní ọdún 2017, Bresch kó ipa Charlotte Castillon,nínu eré tẹlifíṣọ̀nù "Noir enigma". Bresch tún kó ipa Luisa gẹ́gẹ́ bi ọmọ akẹ́kọ̀ọ́ kan tí ó ní àwọn agbára idán, nínu eré tẹlifíṣọ̀nù ti ọdún 2019 kan tí àkọ́lé rẹ̀ jẹ́ "Mortel". Ní ọdún 2020, ó kó ipa Sirley gẹ́gẹ́ bi ọmọ akẹ́kọ̀ọ́ oníjọ̀gbọ̀n kan nínu eré "Maledetta primavera".


title: Manon Bresch

text: Yàtọ̀ sí èdè Faransé, Bresch tún maá n sọ èdè Gẹ̀ẹ́sì àti èdè Spéìn níwọ̀nba. Ó maá ṣe eré júdò, tẹníìsì, àti ijó ìgbàlódé.


title: Hortavie Mpondo

text: Hortavie Mpondo (tí wọ́n bí ní 27 Oṣù Kẹfà, Ọdún 1992) jẹ́ òṣèrébìnrin, apanilẹ́rìn-ín, àti afẹwàṣiṣẹ́ ọmọ orílẹ̀-èdè Kamẹrúùnù.


title: Hortavie Mpondo

text: Wọ́n bí Mpondo ní ìlú Limbe, orílẹ̀-èdè Kamẹrúùnù ni ́ọdún 1992. Ó lọ sí ilé-ìwé College Sonara fún ètò ẹ̀kọ́ girama rẹ̀. Ní ọdún 2010, Mpondo lọ sí ìlú Douala láti kẹ́kọ̀ọ́ ìmọ̀ biochemistry láti ilé-ẹ̀kọ́ gíga "University of Douala". Àwọn òbí rẹ̀ wọn kò ba faramọ́ ààyò iṣẹ́ òṣèré rẹ̀ pẹ̀lú ìpinnu láti jẹ́ kó di ọ̀mọ̀wé.


title: Hortavie Mpondo

text: Mpondo bẹ̀rẹ̀ iṣẹ́ rẹ̀ gẹ́gẹ́ bi afẹwàṣiṣẹ́ tó sì ti ṣe ìpolówó fún ilé-ìtajà BoldMakeUp. Ó tún ti ṣe ìpolówó fún ilé-iṣẹ́ BGFIBank Group ní Kamẹrúùnù. Ní ọdún 2017, ó kópa níbi ètò Deidoboy Fashion Day, èyí tí ó wáyé ní Alfred Saker College ní agbègbè Deïdo ní ìlú Douala pẹ̀lú àwọn gbajúmọ̀ míràn bíi Tchop Tchop, ẹni tí n ṣe ààrẹ ẹgbẹ́ àwọn atọ́kùn ètò tẹlifíṣọ̀nù ní orílẹ̀-èdè Kamẹrúùnù.


title: Hortavie Mpondo

text: Ní ọdún 2017, ó pinnu láti gbájúmọ́ ṣíṣe sinimá àgbéléwò. Ní ọdún náà, Mpondo kó ipa Amanda nínu eré "Le Coeur d'Adzaï", èyí tí àwọn olùdarí rẹ̀ jẹ́Stéphane Jung àti Sergio Marcello. Ó kó ipa Samira, ọmọbìnrin àgbà olóyè kan nínu eré oníṣókí ti Therry Kamdem kan tí àkọ́lé rẹ̀ jẹ́ "Elles" ní ọdún 2018. Ní ọdún 2019, ó kó ipa Morelia nínu eré oníṣókí kan tí Dante Fox ṣe tí àkọ́lé rẹ̀ jẹ́ "Solo Girl". Ó sọ di mímọ̀ wípẹ́ ipa ọ̀ún ni ó pe òun níjà jùlọ. Mpondo kó ipa olú-ẹ̀dá-ìtàn nínu eré aláwàdà afìfẹ́hàn kan tí àkọ́lé rẹ̀ jẹ́ "Coup de foudre à Yaoundé", tí olùdarí eré náà síì n ṣe Mason Ewing, ẹnití ó ti pàdánù ojú rẹ̀.


title: Hortavie Mpondo

text: Yàtọ̀ sí ṣíṣe iṣẹ́ òṣèré àti afẹwàṣiṣẹ́, Mpondo tún maá n ṣiṣẹ́ aṣàpẹẹrẹ àwòrán.


title: Kady Traoré

text: Kady Traoré (tí wọ́n bí ní 18 Oṣù Kẹẹ̀ta Ọdún 1979) jẹ́ òṣèrébìnrin, olùdarí erè àti agbéréjáde ọmọ orílẹ̀-èdè Bùrkínà Fasò.


title: Kady Traoré

text: Ìlú Bobo-Dioulasso ni wọ́n bí Traoré sí ní ọdún 1979. Ó kẹ́kọ̀ọ́ ní ilé-ẹ̀kọ́ gíga ISIS (Higher Institute of Image and Sound) ní ìlú Ouagadougou.


title: Kady Traoré

text: Ó ṣe àkọ́kọ́ ipa rẹ̀ gẹ́gẹ́ bi òṣèré ní ọdún 1998, pẹ̀lú kíkópa nínu eré tẹlifíṣọ̀nù alátìgbà-dègbà tí àkọ́lé rẹ̀ jẹ́ "A nous la vie", èyí tí Toussaint Tiendrébéogo darí. Ní ọdún 2001, Traoré kópa nínu eré tẹlifíṣọ̀nù kan tí Issouf Tapsob ṣe àgbékalẹ̀ rẹ̀ tí àkọ́lé rẹ̀ jẹ́ "Les jeunes branchés". Ní ọdún yìí kan náà, ó kópa nínu eré "Gomtiogo". Ní ọdún 2008, ó kó ipa Timy gẹ́gẹ́ bi ìbátan Ousmane, ẹnití ó n ṣe wọléwọ̀de pẹ̀lú ọlọ́pàá "Inspector Marc", nínu eré tí àkọ́lé rẹ̀ jẹ́ "Super flics".


title: Kady Traoré

text: Ní ọdún 2014, Traoré ṣe adarí eré táa pe àkọ́lé rẹ̀ ní "A vendre," èyí tí n ṣe àkọ́kọ́ fíìmù gígùn rẹ̀. Eré náà sọ ìtàn ọkùnrin kan tí ó n wá oníbàárà láti ta àwọn dúkìá rẹ̀ fún títí ó fi pàdé àwọn tọkọtaya kan tí ó sì lọ yó ìfẹ́ ìyàwó náà. Traoré tún darí eré tí àkọ́lé rẹ̀ jẹ́ "Conflit conjugal" ní ọdún 2017, èyítí ó jẹ́ ọ̀kan nínu fíìmù méjì tí ó. gba àmì-ẹ̀yẹ ti "Succès Cinema Burkina Faso" níbi ayẹyẹ Panafrican Film and Television Festival of Ouagadougou. Ní ọdún 2018, Traoré darí eré "Prejuge", èyítí ó jẹ́ gbígbé jáde látàrí owó ìrànlọ́wọ́ láti ọ̀dọ Ouaga Film Lab. Ó jẹ́ olùdásílẹ̀ ilé-iṣẹ́ agbéréjáde kan tí orúkọ rẹ̀ jẹ́ Athena Films.


title: Kady Traoré

text: Traoré ṣe ìgbéyàwó pẹ̀lú akọrin kan tí wọ́n mọ̀ nídi iṣẹ́ rẹ̀ sí Smockey (tí àbísọ rẹ̀ jẹ́ Serge Martin Bambara) ní 31 Oṣù Kínní Ọdún 2008. Àwọn méjéèjì ti ní àwọn ọmọ méjì.


title: MaameYaa Boafo

text: MaameYaa Boafo Abiah (tí wọ́n bí ní ọdún 1980) jẹ́ òṣèrébìnrin àti apanilẹ́rìn-ín ọmọ orílẹ̀-èdè Pakístàn àti Ghánà.


title: MaameYaa Boafo

text: Wọ́n bí Boafo ní orílẹ̀-èdè Pakístàn. Bàbá rẹ̀ ṣiṣẹ́ fún United Nations High Commissioner for Refugees. Ó jẹ́ ẹ̀yà ti Ashanti ní orílẹ̀-èdè Ghánà. Ó lo àwọn ìgbà ayé rẹ̀ ní àwọn orílẹ̀-èdè bíi Sudan, Ethiópíà, Geneva àti Kẹ́nyà. Ní ọdún 2001, lẹ́hìn tí ó parí ẹ̀kọ́ girama rẹ̀, Boafo lọ sí Amẹ́ríkà láti kẹ́kọ̀ọ́ ìmọ̀ èdè Faransé àti ìbáraẹnisọ̀rọ̀. Lẹ́hìn tí ó gba oyè-ẹ̀kọ́ láti Hood College ní ọdún 2005, ó tún gba owó ìrànlọ́wọ́ ìwé kíkà kan láti kẹ́kọ̀ọ́ ìmọ̀ eré-ìtàgé ṣíṣe ní ilé-ẹ̀kọ́ gíga Rutgers University. Ó gba oyẹ̀ gíga rẹ̀ ní ọdún 2019. Boafo tún kẹ́kọ̀ọ́ fún bi oṣù mẹ́rin ní ilé-ẹ̀kọ́ gíga Marc Bloch University tí ó wà ní ìlú Strasbourg, orílẹ̀-èdè Fráǹsì.


title: MaameYaa Boafo

text: Boafo kó àkọ́kọ́ ipa rẹ̀ gẹ́gẹ́ bi òṣèré nínu eré kan ti ọdún 2012 tí àkọ́lé rẹ̀ jẹ́ "Asa, A Beautiful Girl". Ní ọdún 2014, Boafo darapọ̀ mọ́ àwọn olùkópa eré "An African City", níbi tí ó ti kó ipa Nana Yaa tí ó jẹ́ òṣìṣẹ́ agbéròyìn kan tí yíyálégbé rẹ̀ ní ìlú Accra nira fun gidigan. Ipa náà farapẹ́ ti Carrie Bradshaw nínu eré "Sex and the City." Orí ẹ̀rọ ayélujára ni wọ́n ti gbé ṣe àyẹ̀wò Boafo fún ipa náà. Ní ọdún 2014, Boafo kópa nínu eré oníṣókí kan tí àkọ́lé rẹ̀ jẹ́ "Bus Nut". Wọ́n kọ́kọ́ gbé eré náà jáde níbi ayẹyẹ San Francisco Film Festival.


title: MaameYaa Boafo

text: Ní ọdún 2015, Boafo kó ipa kékeré kan nínu eré tí àkọ́lé rẹ̀ jẹ́ "The Family Fang". Ní ọdún 2016, ó kópa nínu àwọn eré oníṣókí kan tí àkọ́lé wọn jẹ́ "New York, I Love You" àti "Olive". Láti ọdún 2017 sí 2018, ó kó ipa bi Paulina nínu eré "School Girls", èyítí wọ́n ṣe láti farapẹ́ eré míràn tí àkọ̀lé rẹ̀ jẹ́ "Mean Girls". Fún iṣẹ́ takuntakun rẹ̀, wọ́n yan Boafo fún àmì-ẹ̀yẹ "Lucille Lortell Award" àti "Los Angeles Drama Circle Award" fún òṣèré tí ó dára jùlọ, ó sì gba àmì-ẹ̀yẹ ti Drama Desk Award. Ó kó ipa Abena Kwemo gẹ́gẹ́ bi alárùn HIV kan nínu eré "Chicago Med". Ní ọdún 2019, ó kópa gẹ́gẹ́ bi olùṣèwádìí kan nínu eré tẹlifíṣọ̀nù tí àkọ́lé rẹ̀ jẹ́ "Bluff City Law". Boafo tún kó ipa Zainab nínu eré tẹlifíṣọ̀nù ti ọdún 2020 tí àkọ́lé rẹ̀ jẹ̀ "Ramy".


title: MaameYaa Boafo

text: Boafo ti ṣe ìgbéyàwó pẹ̀lú Jeremiah Abiah, ó sì n gbé ní Ìlú New York. Ó fẹ́ràn bọ́ọ̀lù àfẹsẹ̀gbá. Boafo maá n sọ èdè Gẹ̀ẹ́sì àti èdè Twi.


title: Leila Hadioui

text: Leila Hadioui (tí wọ́n bí ní 16 Oṣù Kínní, Ọdún 1985) jẹ́ òṣèrébìnrin, afẹwàṣiṣẹ́ àti atọ́kùn ọmọ orílẹ̀-èdè Mòrókò.


title: Leila Hadioui

text: Wọ́n bí Hadioui ní ìlú Casablanca ní ọdún 1985. Bàbá rẹ̀ tí n ṣe Noureddine Hadioui ni ó maá n pe ìrun fún mọ́ṣáláṣí Hassan II tí ó wà ní ìlú Casablanca. Ó fẹ́ràn oge ṣíṣe láti ìgbà kékeré rẹ̀, tó sì maá wo àwọn ètò tẹlifíṣọ̀nù tí ó dá lóri oge ṣíṣe. Nígbà tí ó pé ọmọ ọdún mẹ́tàdínlógún, ó ṣe àkọ́kọ́ iṣẹ́ rẹ̀ gẹ́gẹ́ bi afẹwàṣiṣẹ́. Hadioui fọwọ́sowọ́pọ̀ pẹ̀lú àwọn òṣìṣẹ́ aṣàpẹẹrẹ fún ti ètò ìfihàn Caftan 2007. Ni ́ọdún 2007, ó dá ilé-ìtajà aṣọ àwọn obìnrin sílẹ̀.


title: Leila Hadioui

text: Ní ọdún 2010, Hadioui kópa nínu eré tẹlifíṣọ̀nù tí àkọ́lé rẹ̀ jẹ́ "Les Enfants Terribles de Casablanca", èyítí Abdelkarim Derkaoui darí. Ó ti ṣe atọ́kùn ti ètò oge kan tí wọ́n pè ní "Sabahiyate". Ní ọdún 2014, ó kópa nínu sinimá tí àkọ́lé rẹ̀ jẹ́ "Sara," èyítí Said Naciri darí. Ó ti hàn nínu àwọn sinimá àgbéléwò, eré alátìgbà-dègbà àti àwọn ètò ìfihàn lóri tẹlifíṣọ̀nù. Hadioui ti tarí síta pé òun kò fẹ́ràn láti máa ṣiṣé ní èyíkéyìí agbègbè tí ó bá tayọ ilẹ̀ Mòrókò.


title: Leila Hadioui

text: Hadioui ti ṣe ìgbéyàwó, ó sì ti bí ọmọbìnrin kan tí orúkọ rẹ̀ jẹ́ Ines ní ọdún 2005.


title: Chantal Youdum

text: Chantal Youdum jẹ́ olùdarí eré àti agbéréjáde ọmọ orílẹ̀-èdè Kamẹrúùnù


title: Chantal Youdum

text: Ní ọdún 2011, Youdum ṣẹ̀dá eré tẹlifíṣọ̀nù tí àkọ́lé rẹ̀ jẹ́ "Au coeur de l'amour", èyítí wọ́n gbé sáfẹ́fẹ́ lóri ìkànnì TV5 àti Canal 2. Eré náà dá lóri ọ̀dọ́mọbìnrin kan tí kò mọ bàbá rẹ̀, ó sì ṣàfihàn àwọn òṣèré bíi Valérie Duval, ẹnití ó rọ́pò òṣèrébìnrin Rouène. Youdum darí fíìmù ti ọdún 2014 kan tí àkọ́lé rẹ̀ jẹ́ "Sweet Dance", èyí tí n ṣàfihàn Pélagie Nguiateu àti Alain Bomo Bomo.


title: Chantal Youdum

text: Ní ọdún 2016, wọ́n yan Youdum gẹ́gẹ́bi ọ̀kan nínu àwọn obìnrin méje tí wọ́n mú ìdàgbàsókẹ̀ bá ìwé-ìtàn kíkọ ní ilé Áfríkà. Ó ṣiṣẹ́ gẹ́gẹ́ olùṣàkóso ìpele fún ti eré "Aissa" ní ọdún 2017, èyítí Jean Roke Patoudem darí. Eré náà dá lóri ìtàn ọ̀dọ́mọbìnrin kan tí ó ní láti lọ gbé pẹ̀lú bàbá rẹ̀ ní abúlé míràn. Wọ́n kọ́kọ́ gbé eré "Aissa" jáde níbi ayẹyẹ "Panafrican Film and Television Festival of Ouagadougou" àti "Vues d'Afrique Festival". Ní ọdún 2017 yìí bákan náà, Youdum darí eré "Rêve corrompu". Eré náà dá lóri ọ̀dọ́mọkùnrin kan tí ó fi abúlé rẹ̀ sílẹ̀ láti lọ gbé ní ààrin ìlú nírètí láti ṣóríire níbẹ̀. Eré náà gba àmì-ẹ̀yẹ níbi ayẹyẹ "Écrans Noirs Festival" ti ọdún 2018.


title: Chantal Youdum

text: Ní ọdún 2018, Youdum lọ́wọ́sí ṣíṣẹ̀dá eré tẹlifíṣọ̀nù tí àkọ́lé rẹ̀ jẹ́ "Mimi la Bobonne", pẹ̀lú àjọṣepọ̀ Francis Tene. Wọ́n ṣe ìfihàn eré náà níbi ayẹyẹ "Festival International de Films de Femmes" ní ìlú Yaoundé.


title: Tânia Burity

text: Tânia Cefira Gomes Burity (tí wọ́n bí ní 28 Oṣù Kẹẹ̀sán, Ọdún 1978) jẹ́ òṣèrébìnrin, olùgbéròyìn, atọ́kùn, àti afẹwàṣiṣẹ́ ọmọ orílẹ̀-èdè Àngólà.


title: Tânia Burity

text: Wọ́n bí Burity ní ìlú Luanda, orílẹ̀-èdè Àngólà. Ó gba oyè-ẹ̀kọ́ nínu ìmọ́ ìgbéròyìn láti ilé-ẹ̀kọ́ gíga Instituto Médio de Economia de Luanda (IMEL) kí ó tó tún kẹ́kọ̀ọ́ ìmọ̀ ìbáraẹnisọ̀rọ̀ ní ilé-ẹ̀kọ́ gíga Instituto Superior Privado de Angola. Burity ti ṣe iṣẹ́ olùgbéròyìn bẹ́ẹ̀ ló sì ti ṣiṣẹ́ rí ní ilé-ìtajà ṣáájú kí ó tó bọ́ sídi iṣẹ́ òṣèré.


title: Tânia Burity

text: Láti ọdún 2001 sí 2004, òun ni atọ́kùn ètò tẹlifíṣọ̀nù kan tí wọ́n pè ní "Angola dá Sorte". Ní ọdún 2001, Burity kópa nínu eré tẹlifíṣọ̀nù tí àkọ́lé rẹ̀ jẹ́ "Vidas Ocultas". Ní ọdún tí ó tẹ̀le, ó kó ipa ọmọ akẹ́kọ̀ọ́ kan tí orúkọ rẹ̀ n jẹ́ Djamila nínu eré "Reviravolta". Ní ọdún 2005, Burity kó ipa Cláudia nínu eré "Sede de Viver". Láti ọdún 2005 sí ọdún 2006, ó kó ipa Eugénia nínu eré tẹlifíṣọ̀nù oníṣókí kan tí àkọ́lé rẹ̀ jẹ́ "113". Òun ni olùkéde àti olóòtú ìròyìn fún ètò rédíò kan tí wọ́n pè ní "Boa Noite Angola" láti ọdún 2005 sí ọdún 2006. Ní ọdún 2007, òṣèrékùnrin kan tí orúkọ rẹ̀ ń ṣe Fredy Costa ṣí ọwọ́ rẹ̀ lé Burity lórí, èyí tí ó mu láti má leè ṣiṣẹ́ fún oṣù méjì tí wọ́n sì dá ẹ̀wọ̀n oṣù mẹ́fà fún Costa náà.


title: Tânia Burity

text: Ní ọdún 2009, Burity kó ipa Camila gẹ́gẹ́ bi olùṣòwò nínu eré "Minha Terra, Minha Mãe". Láàrin ọdún 2010 sí 2012, òun ni olùkéde àti olùdarí ètò rédíò kan tí ó wà fún àwọn ọmọdé tí wọ́n pè ní "Karibrinca na Rádio". Burity tún ti ṣiṣẹ́ gẹ́gẹ́ bi afẹwàṣiṣẹ́, ó sì ti ṣe atọ́kùn níbi ìdíje ẹwà Miss Luanda ti ọdún 2011. Ó kó ipa gẹ́gẹ́ bi agbani-nímọ̀ràn lóri ọ̀rọ̀ oge nínu eré kan ti ọdún 2012 tí àkọ́lé rẹ̀ jẹ́ "Windeck". Ní ọdún 2014, ó tún ṣe atọ́kùn níbi ètò ìfihàn Big Brother Angola. Ní ọdún 2016, Burity ṣe alága ìgbìmọ̀-onígbẹ̀ẹ́jọ́ fún ètò Casting JC Models àti Casting para Actores Agência Útima.


title: Tânia Burity

text: Ọmọìyá rẹ̀ ni Dicla Burity, ẹni tí òun náà n ṣiṣẹ́ atọ́kùn ètò tẹlifíṣọ̀nù. Ìlú Lisbon ni Tânia Burity fi ṣe ìbùgbé, ó sì ti ní àwọn ọmọbìnrin méjì.


title: Albertine N'Guessan

text: Albertine N'Guessan Zebou Lou (ó di olóògbé ní 22 Oṣù Kẹẹ̀rin, Ọdún 2016) ti jẹ́ òṣèrébìnrin ọmọ orílẹ̀-èdè Côte d'Ivoire.


title: Albertine N'Guessan

text: N'Guessan kẹ́kọ̀ọ́ ní National Institute of Arts (INA) ní ìlú Abidjan. Ní ọdún 1972, ó kópa pẹ̀lú Bitty Moro, Aboubakar Cyprien Touré àti Noël Guié nínu eré tí àkọ́lé rẹ̀ jẹ́ "Les gens des marais", èyítí ònkọ̀tàn eré náà n ṣe Wọlé Ṣóyinká tí olùdarí rẹ̀ síì jẹ́ Jean Favarel. Ní ọdún 1977, N'Guessan kópa nínu eré "The Tragedy of King Christophe," èyí tí Aimé Césaire kọ, tí olùdarí rẹ̀ síì jẹ́ Bitty Moro. Láàrin ọdun1986 sí 1987, ó kópa nínu eré "Une femme à rent", eré tí Kodjo Ébouclé ṣe àgbéjáde rẹ̀ tí François Campeaux síì jẹ́ ònkọ̀tàn eré náà.


title: Albertine N'Guessan

text: Ní ọdún 1984, N'Guessan kópa nínu eré "Ablakon", èyí tí Désiré Ecaré darí. Ní ọdún tí ó tẹ̀le, ó kópa nínu eré "Visages de femmes" láti ọwọ́ olùdarí kan náà.


title: Albertine N'Guessan

text: Ní ọdún 2000, N'Guessan kópa gẹ́gẹ́ bi ìyá sí Ossei nínu eré "Adanggaman", èyí tí Roger Gnoan Mbala ṣe adarí rẹ̀. Ó kópa nínu eré tẹlifíṣọ̀nù tí àkọ́lé rẹ̀ jẹ́ "Sah Sandra" ní ọdún 2009, gẹ́gẹ́ bi ìyáàgbà sí Sassi. N'Guessan ṣiṣẹ́ gẹ́gẹ́ bi olùkọ́ni ní ilé-ẹ̀kọ́ gíga National Institute of Arts and Cultural Action tí ó wà ní ìlú Abidjan ṣáájú kí ó tó pinnu láti fẹ̀yìntì. Wọ́n kàá kún ọ̀kan lára àwọn òṣèrébìnrin ìṣáájú ní orílẹ̀-èdè Côte d'Ivoire. Ní Oṣù Kẹfà, Ọdún 2015, wọ́n yẹ́ N'Guessan sí pẹ̀lú àmì-ẹ̀yẹ "Order of Merit of Culture and the Arts".


title: Albertine N'Guessan

text: N'Guessan papòdà ní 22 Oṣù Kẹẹ̀rin Ọdún 2016 ní ìlú Oumé, lẹ́hìn tí ó ṣàárẹ̀ ọlọ́jọ́gbọọrọ.


title: Noufissa Benchehida

text: Noufissa Benchehida (tí wọ́n bí ní 23 Oṣù Kẹẹ̀wá Ọdún 1975) jẹ́ òṣèrébìnrin ọmọ orílẹ̀-èdè Mòrókò.


title: Noufissa Benchehida

text: Wọ́n bí Benchehida ní Mòrókò ní ọdún 1975. Ó fẹ́ràn eré sinimá láti ìgbà èwe rẹ̀. Ó kẹ́kọ̀ọ́ ní ilé-ìwé Cours Florent tí ó wà ní ìlú Paris. Benchehida gba oyè-ẹ̀kọ́ nínu ìmọ́ eré-ìtàgé láti ilé-ẹ̀kọ́ gíga Conservatory of Casablanca, bẹ́ẹ̀ ló sì tún lọ sí ilé-ẹ̀kọ́ Ecole supérieure d'hôtellerie et de tourisme à Montpellier.


title: Noufissa Benchehida

text: Benchehida kó àkọ́kọ́ ipa fíìmù rẹ̀ ní ọdún 2004 nínu eré tí àkọ́lé rẹ̀ jẹ́ "Syriana" tí olùdarí rẹ̀ síì n ṣe Stephane Cagan. Ó di gbajúmọ̀ lẹ́hìn tí ó kó ipa Zineb Hejjami gẹ́gẹ́ bi ọlọ́pàá nínu eré tẹlifíṣọ̀nù tí àkọ́lé rẹ̀ jẹ́ "El kadia" ní ọdún 2006. Ó sọ di mímọ̀ wípé òun gbádùn kíkó ipa náà ṣùgbọ́n òun kò fẹ́ láti máa ṣe irúfẹ̀ ipa bẹ́ẹ̀ ní gbogbo ìgbà, àti pé òun fẹ́ láti kópa nínu àwọn eré oníjà. Bákan náà ní ọdún 2006, ó kópa nínu eré tẹlifíṣọ̀nù tí àkọ́lé rẹ̀ jẹ́ "Moulouk Attawaif". Ní ọdún 2011, Benchehida kó ipa olú-ẹ̀dá-ìtàn nínu eré "Agadir Bombay", gẹ́gẹ́ bi obìnrin kan tí ó n ṣe àgbàwí fún àwọn obìnrin ẹgbẹ́ rẹ̀. Myriam Bakir ló darí eré náà. Ní ọdún 2015, ó kópa nínu fíìmù "Aida".


title: Noufissa Benchehida

text: Ní ọdún 2016, Benchehida kópa nínu eré tí àkólẹ́ rẹ̀ jẹ́ "A la recherche du pouvoir perdu" ("Ṣíṣe àwárí agbára tí ó sọnù"), èyí tí Mohammed Ahed Bensouda darí. Iṣé takuntakun rẹ̀ nínu eré náà ló fun ńi àmì-ẹ̀yẹ ti Golden Sotigui níbi ayẹyẹ Sotigui Awards ti ọdún 2017. Benchehida tún gba àmì-ẹ̀yẹ òṣèrébìnrin tí ó dára jùlọ níbi ayẹyẹ "Panafrican Film and Television Festival of Ouagadougou".


title: Noufissa Benchehida

text: Benchehida maá n sọ èdè Faransé, èdè Lárúbáwá àti èdè Gẹ̀ẹ́sì.


title: Sheila Munyiva

text: Sheila Munyiva (tí wọ́n bí ní 27 Oṣù Kẹẹ̀ta Ọdún 1993) jẹ́ òṣèrébìnrin àti olùdarí eré ọmọ orílẹ̀-èdè Kẹ́nyà


title: Sheila Munyiva

text: Wọ́n bí Munyiva ní ọdún 1993 ní Ìlú Nairobi. Ó maá n wo eré "Hannah Montana" lọ́pọ̀lọpọ̀ nígbà tí ó wà lọ́mọdé. Ó maá n ṣe àbẹ̀wó sí Ilẹ̀ọba Aṣọ̀kan lóòrèkóòrè nítorí wípé níbẹ̀ ni ìyá rẹ̀ n gbé. Munyiva kọ́ ẹ̀kọ́ láti jẹ́ òṣìṣẹ́ ìròyìn ní ìbẹ̀rẹ̀ ṣáájú kí ó tó ṣíjú sí ṣíṣe fíìmù. Lẹ́hìn ìparí ẹ̀kọ́ rẹ̀, ó tún bẹ̀rẹ̀ sí ní lọ sí àwọn ìdánilẹ́kọ̀ọ́ kan láti lẹ̀ túnbọ̀ dára si gẹ́gẹ́ bi ònkọ̀tàn.


title: Sheila Munyiva

text: Ní ọdún 2018, Munyiva kó ipa Ziki nínu eré "Rafiki". Eré náà dá lóri ìwé-ìtàn kan tí Monica Arac de Nyeko kọ tí àkọ́lé rẹ̀ jẹ́ "Jambula Tree," tó síì n ṣàlàyé ìfẹ́ tí ó n bẹ láàrin àwọn ọ̀dọ́mọbìnrin méjì kan ní ìlú tí ìbálòpọ̀ ẹlẹ́yà kan náà ti jẹ́ èèwọ̀. Ní ìbẹ̀rẹ̀, Munyiva ṣeyèméjì láti kó ipa náà títí ọ̀rẹ́ rẹ̀ kan fi gbàá níyànjú tó sì ń jẹ́ kó mọ rírì ìdí tó fi gbọ́dọ̀ ṣe ipa náà. Wọ́n gbẹ́sẹ̀ lé fíìmù náà ní ìlú Kẹ́nyà nígbà tó ṣe wípé òfin kò fàyè gba ìbálòpọ̀ obìnrin sóbìnrin tàbí ọkùnrin sọ́kùnrin. "Rafiki" ni àkọ́kọ́ fíìmù ilẹ́ Kẹ́nyà tí yóó jẹ̀ẹ́ wíwò níbi ayẹyẹ "Cannes Film Festival". Ann Hornaday gbóríyìn fún Munyiva àti akẹgbẹ́ rẹ̀ Samantha Mugatsia fún ipa wọn nínu eré náà. Wọ́n yan Munyiva fún àmì-ẹ̀yẹ òṣèré tí ó dára jùlọ níbi ayẹyẹ "Africa Movie Academy Awards".


title: Sheila Munyiva

text: Ní ọdún 2019, Munyiva kó ipa Anna gẹ́gẹ́ bi òṣìṣẹ́ oníwòsàn kan nínu eré tẹlifíṣọ̀nù tí àkọ́lé rẹ̀ jẹ́ "Country Queen." Ní Oṣù Keèje ọdún 2019, Munyiva ṣe àkọ́kọ́ ipa rẹ̀ lórí ìpele nínu eré tí àkọ́lé rẹ̀ jẹ́ "Sarafina!". Ó ti darí ọ̀pọ̀lọpọ̀ àwọn ìkéde àti ìpolówó ọjà ní orílẹ̀-èdè Kẹ́nyà, ó síì n ṣiṣẹ́ láti gbé eré oníṣókí kan jáde tí ó pe àkọ́lé rẹ̀ ní "Ngao", èyí tí ó dá lóri àwọn ìrírí ìgbà èwe rẹ̀.


title: Denise Newman (oṣerebinrin)

text: Denise Newman jẹ́ òṣèrébìnrin ọmọ orílẹ̀-èdè Gúúsù Áfríkà.


title: Denise Newman (oṣerebinrin)

text: Newman dàgbà ní agbègbè Athlone tí ó wà ní ìlú Cape Town. Òbí rẹ̀ kan jẹ́ olùránṣọ. Ó ṣe àpèjúwe ara rẹ̀ pé òun maá sábà dá wà nígbà èwe òun, tó síì kọ̀ láti rí àwọn ẹgbẹ́ rẹ̀ bá ṣeré. Lẹ́hìn tí ó parí ẹ̀kọ́ girama rẹ̀ láti Athlone High School ní ọdún 1972, ó lọ sí Amẹ́ríkà fún ètò-ẹ̀kọ́ Post-matric Learnership. Newman padà sí orílẹ̀-èdè rẹ̀ ní ọdún 1974 láti kẹ́kọ̀ọ́ nípa ìmọ̀ àwùjọ. Newman gba iṣẹ́ kan ní ilé-ìṣeré "Space Theatre" níbi tí ó ti n ṣiṣẹ́ gẹ́gẹ́ bi olùtọ́jú ilé-ìṣeré náà, tó síì maá n ṣètò ilẹ̀ gbígbá àti aṣọ fífọ̀ ní ilé-ìṣeré náà. Ní ọdún 1979, wọ́n fun ní ipò alákòóso ìpele, èyí tí ó fun ní ànfààní láti kó àkọ́kọ́ ipa rẹ̀ gẹ́gẹ́ bi òṣèré nínu eré tí àkọ́lé rẹ̀ jẹ́ "Political Joke," èyí tí Jean Naidoo ṣe olùdarí rẹ̀ tí Peter Snyders náà síì jẹ́ ònkọ̀tàn.


title: Denise Newman (oṣerebinrin)

text: Ní ọdún 1982, Newman kó àkọ́kọ́ ipa sinimá àgbéléwò rẹ̀ nínu eré "City Lovers" gẹ́gẹ́ bi Yvonne Jacobs, òṣìṣẹ́ ilé-ìtajà aláwọ̀dúdú kan tí ó yó ìfẹ́ okùnrin aláwọ̀funfun kan. Ní ọdún 1985, ó kópa nínu eré aláwàdà tí àkọ́lé rẹ̀ jẹ́ "Two Weeks in Paradise".


title: Denise Newman (oṣerebinrin)

text: Ní ọdún 2009, Newman kó ipa olú-ẹ̀dá-ìtàn nínu ere ́tí àkọ́lé rẹ̀ jẹ́ "Shirley Adams", èyí tí olùdarí rẹ̀ jẹ́ Olivier Hermanus. Ó ṣe ìyá ọmọ ogún ọdún kan tí ó n gbèrò láti ṣekú pa ararẹ̀ lẹ́hìn tí ó rọ lápá àti ẹsẹ̀. Newman gba àmì-ẹ̀yẹ amúgbálẹ́gbẹ̀é òṣèré tí ó dára jùlọ níbi ayẹyẹ "Carthage Film Festival" fún ipa rẹ̀ nínu eré náà.


title: Denise Newman (oṣerebinrin)

text: Newman kópa gẹ́gẹ́ bi ìyá sí Tiny nínu eré "The Endless River" ní ọdún 2015, eré tí Hermanus darí. Ó darapọ̀ mọ́ àwọn olùkópa eré tẹlifíṣọ̀nù "Suidooster" ní ọdún 2015. Ó tún kópa gẹ́gẹ́ bi "Dulcie September" nínu eré tí àkọ́lé rẹ̀ jẹ́ "Cold Case: Revisiting Dulcie September" ní ọdún 2015. Newman sọ di mímọ̀ wípé òun fẹ́ràn ipa náà ju ti ipa rẹ̀ gẹ́gẹ́ bi Daleen Meintjies nínu eré 7de Laan lọ. Ní ọdún 2019, ó ní ipa àlejò nínu abala ẹlẹ́kejì ti eré "Die Byl".


title: Sana Mouziane

text: Sana Mouziane (tí wọ́n bí ní ọdún 1980) jẹ́ òṣèrébìnrin àti akọrin ọmọ orílẹ̀-èdè Mòrókò.


title: Sana Mouziane

text: Wọ́n bí Mouziane ní ìlú Casablanca. Nígbàtí àwọn òbí rẹ̀ kọrawọn sílẹ̀, ó di ẹni tí ó n gbẹ́ ní ìlú Marrakesh. Mouziane lọ sí ìlú Lọ́ndọ̀nù nígbà tí ó wà lọ́mọ ọdún mẹ́sàn-án. Ó kẹ́kọ̀ọ́ nípa orin kíkọ ó sì wà nínu ẹgbẹ́ orin kan. Àkọ́kọ́ orin rẹ̀ tí ó kọ lójú ọ̀pọ̀ èrò wáyé nígbà tí ó wà lọ́mọ ọdún mẹ́tàdínlógún níbi ayẹyẹ Darlington International Festival. Ó sọ di mímọ̀ wípé gbígbé òun ní Ilẹ̀gẹ̀ẹ́sì tún kún láti la òun lọ́yẹ̀ nípa bí òun ti le gbé ayẹ́ ìrọ̀rùn.


title: Sana Mouziane

text: Mouziane ṣe àgbéjáde àkọ́kọ́ orin àdákọ rẹ̀ tí àkọ́lé rẹ̀ jẹ́ "Inta Lhoub" ní ọdún 2004. Ó kó àkọ́kọ́ ipa sinimá àgbéléwò rẹ̀ nínu eré tí àkọ́lé rẹ̀ jẹ́ "Women in Search of Freedom" ní ọdún 2005, èyí tí Ines Al Dégheidi darí. Fíìmù náà dá lóri àwọn obìnrin tí wọ́n wà láàrè, ó sì gba ọ̀pọ̀lọpọ̀ àwọn àmì-ẹ̀yẹ níbi ayẹyẹ àjọ̀dún fíìmù kan. Ní ọdún tí ó tẹ̀le, ó kópa nínu eré tí àkọ́lé rẹ̀ jẹ́ "Ashra Haramy". Ní ọdún 2007, Mouziane kópa gẹ́gẹ́ bi obìnrin tí ó n ṣe àgbèrè pẹ̀lú àbúrọ̀ ọkọ rẹ̀ kan nínu eré "Samira's Garden". Ipa yìí ni ó fun ní àmì-ẹ̀yẹ òṣèrébìnrin tí ó dára jùlọ níbi ayẹyẹ Panafrican Film and Television Festival of Ouagadougou ní ọdún 2009. Ní ọdún 2012, Mouziane kó ipa Zahra nínu eré "L'enfant cheikh," èyí tí Hamid Bennani darí. Ó kó ipa Martha nínu eré ti ọdún 2013 kan tí àkọ́lé rẹ̀ jẹ́ "The Bible." Ní ọdún 2017, Mouziane kópa nínu eré "La Nuit Ardente", èyí tí Bennani darí. Ó sọ di mímọ̀ wípé òun fẹ́ràn láti máa ṣe àwọn ipa tí ó ní ìpèníjà.


title: Donia Massoud

text: Donia Massoud (tí wọ́n bí ní 2 Oṣù Kaàrún, Ọdún 1979) jẹ́ òṣèrébìnrin àti akọrin ọmọ orílẹ̀-èdè Ìjíptì.


title: Donia Massoud

text: Massoud lẹni tí wọ́n bí tó sì dàgbà ní ìlú Alexandria. Nígbà tí ó pé ọmọ ọdún mọ́kàndínlógún, ó kó lọ sí ìlúKáírò. Ó bẹ̀rẹ̀ iṣẹ́ akorin àti òṣèré rẹ̀ ní ìlú Káírò.


title: Donia Massoud

text: Ní ìbẹ̀rẹ̀ àwọn ọdún 2000, Massoud lo ọdún mẹ́ta láti fi gba ìtàn àti àwọn orin àṣà káàkiri ilẹ̀ Ìjíptì. Ó gba àwọn orin àṣà sílẹ̀ níbi àwọn ayẹyẹ àjọ̀dún àti ìgbéyàwó. Massoud ṣe àgbéjáde àkójọpọ̀ àwọn orin rẹ̀ kan ní ọdún 2009 tí àkọ́lé rẹ̀ jẹ́ "Mahatet Masr". Èyí tí ó gbajúmọ̀ jùlọ nínu àwọn orin rẹ̀ ni orin tí àkọ́lé rẹ̀ jẹ́ "Betnadeeny Tany Leeh", èyì tí ó fi n béèrè lọ́wọ ̀ọ̀rẹ́kùnrin rẹ̀ àtijọ́ ìdí tí ó ṣe ń pẹ ago rẹ̀ lẹ́hìn tí òun ti ní olólùfẹ́ míràn. Ó kọ orin náà káàkiri àgbáyé tó sì ṣe eré orin náà ní ilẹ̀ Africa, Europe, àti Asia.


title: Donia Massoud

text: Yàtọ̀ sí iṣẹ́ orin kíkọ rẹ̀, Massoud darapọ̀ mọ́ ẹgbẹ́ òṣèré orí-ìtàgé kan tí wọ́n pè ní Al-Warsha. Ó rí iṣẹ́ orin kíkọ láti farapẹ́ eré ìtàgé ṣíṣe. Massoud ti kópa nínu ọ̀pọ̀lọpọ̀ sinimá àgbéléwò àti eré tẹlifíṣọ̀nù lórílẹ̀ èdè Ìjíptì àti Swídìn lédè Lárúbáwá àti Gẹ̀ẹ́sì. Àwọn fíìmù tí ó ti kópa nínu rẹ̀ pẹ̀lú "Galteny Mogremen" (2006), "In the Heliopolis Flat" (2007) àti "Genenet al asmak" (2008).


title: Donia Massoud

text: Ní ọdún 2015, Massoud fa awuyewuye fún ṣíṣe ọ̀ṣọ́ ara kan sí ẹ̀yìn rẹ̀.


title: Souhir Ben Amara

text: Souhir Ben Amara (tí wọ́n bí ní 27 Oṣù Kọkànlá, Ọdún 1985) jẹ́ òṣèrébìnrin ọmọ orílẹ̀-èdè Tùnísíà.


title: Souhir Ben Amara

text: Ó bẹ̀rẹ̀ iṣẹ́ rẹ̀ pẹ̀lú kíkópa nínu àwọn eré tẹlifíṣọ̀nù bíi "Maktoub" àti "Choufli Hal" ní ọdún 2008. Ó kópa gẹ́gẹ́ bi Maliha nínu eré "Min Ayam Mliha" ní ọdún 2010. Ben Amara kó àkọ́kọ́ ipa sinimá àgbéléwò rẹ̀ nínu eré tí àkọ́lé rẹ̀ jẹ́ "Always Brando" (2011), èyí tí olùdarí rẹ̀ n ṣe Ridha Béhi. Ó kó ipa Zena nínu eré náà, èyí tí ó rí ànfààní rẹ̀ lẹ́hìn tí olùdarí eré náà kò faramọ́ òṣèrébìnrin tí wọ́n kọ́kọ́ yàn fún ipa náà. Ní ọdún 2012, Ben Amara kó ipa Aicha nínu eré "Millefeuille", èyí tí olùdarí rẹ̀ n ṣe Nouri Bouzid, tó síì n dá lóri àwọn awuye tí ó rọ̀ mọ́ ìbòrí àwọn obìnrin mùsùlùmí.


title: Souhir Ben Amara

text: Ní ọdún 2013, ó kó ipa Donia nínu eré "Yawmiyat Imraa". Ní ọdún 2019, ó kópa nínu eré tẹlifíṣọ̀nù tí àkọ́lé rẹ̀ jẹ́ "Kingdoms of Fire". Ó tún kó ipa olú-ẹ̀dá-ìtàn nínu eré "Sortilège" (2019), èyí tí Ala Eddine Slim ṣe adarí rẹ̀. Eré náà kọ́kọ́ jẹ́ gbígbé jáde níbi ayẹyẹ "Cannes Film Festival".


title: Souhir Ben Amara

text: Ben Amara darapọ̀ mọ́ àwọn ẹgbẹ́ afẹ̀họ́nú kan tí wọ́n pè ní "Arab Spring".


title: Sandra Nkaké

text: Sandra Nkaké (tí wọ́n bí ní Ọjọ́ 15 Oṣù Kọkànlá, Ọdún 1973) jẹ́ òṣèrébìnrin àti akọrin ọmọ orílẹ̀-èdè Kamẹrúùnù


title: Sandra Nkaké

text: Wọ́n bí Nkaké ní ìlú Yaoundé, orílẹ̀-èdè Kamẹrúùnù ní ọdún 1973. Nígbà tí ó pé ọmọ ọdún 12, ó kó lọ sí orílẹ̀-èdè Fráǹsì. Nkaké ti fẹ́ràn orin kíkọ láti ìgbà èwe rẹ̀, àti pàápàá ó fẹ́ràn okùnrin akọrin kan tí wọ́n pè ní Prince. Síbẹ̀síbẹ̀, ó fẹ́ láti di olùkọ́ni lédè Gẹ̀ẹ́sì. Ó kẹ́kọ̀ọ́ ní ilé-ẹ̀kọ́ gíga Sorbone tí ó wà ní orílẹ̀-èdè Paris. Nígbàtí ó pé ọmọ ogún ọdún, ó yí ọkàn rẹ̀ padà láti kọjúmọ́ eré ìtàgé ṣíṣe. Lẹ́hìnwá ni ó lọ ṣe àyẹ̀wò fún ipa eré kan tó sì tibẹ̀ di òṣèré. Nkaké kó àkọ́kọ́ ipa rẹ̀ nínu eré tí àkọ́lé rẹ̀ jẹ́ "The Crucible" ní ọdún 1994, èyí tí Thomas Ledouarec darí. Ní ọdún tí ó tẹ̀le, ó kópa nínu eré "Le Dindon".


title: Sandra Nkaké

text: Nkaké ṣe àkọ́kọ́ ipa sinimá àgbéléwò rẹ̀ nínu eré tí àkọ́lé rẹ̀ jẹ́ "Les Deux Papas et la Maman" ní ọdún 1996, èyí tí Jean-Marc Longval ṣe adarí rẹ̀. Lẹ́hìnwá rẹ̀, ó kópa nínu ọ̀pọ̀lọpọ̀ àwọn sinimá àgbéléwò àti àwọn eré tẹlifíṣọ̀nù míràn, ṣùgbọ́n Nkaké gbìyànjú láti ri dájú wípé ó síì fọkàn sí iṣẹ́ orin rẹ̀ náà. Ní ọdún 1996, ó kópa nínu iṣẹ́ orin kan tí wọ́n pè ní "Ollano trip-hop project" ní àjọṣepọ̀ pẹ̀lú Hélène Noguerra. Ní àkókò àwọn ọdún 2000, Nkaké fọwọ́sowọ́pọ̀ pẹ̀lú àwọn akọrin míràn bíi Jacques Higelin, Daniel Yvinec and the National Jazz Orchestra, Julien Lourau, àti Rodolphe Burger. Ó tún ṣiṣẹ́ pọ̀ pẹ̀lú Gerald Toto àti David Walters fún ti iṣẹ́ àkànṣe "Urban Kreol Project".


title: Sandra Nkaké

text: Ní ọdún 2008, Nkaké ṣe àgbéjáde àkọ́kọ́ àkójọpọ̀ àwọn orin rẹ̀ tí àkọ́lé rẹ̀ jẹ́ "Mansaadi", èyí tí ó kó ọ̀pọ̀lọpọ̀ àwọn eré orin sínú tó fi mọ́ àwọn eré orin tí ó ṣe ní ilẹ̀ Áfríkà àti Brasil. Ní ọdún 2012, ó ṣe àgbéjáde ẹ̀kejì àkójọpọ̀ àwọn orin rẹ̀ tí àkọ́lé rẹ̀ jẹ́ "Nothing for Granted," ní àjọṣepọ̀ pẹ̀lú amúgbálẹ́gbẹ̀ẹ́ rẹ̀ tí orúkọ rẹ̀ jẹ́ Ji Drû. Láti ilé-iṣẹ́ orin tí wọ́n pè ní Jazz Village Record Label ni ó ti gbé orin náà jáde. Ó gba àmì-ẹ̀yẹ kan níbi ayẹyẹ Victoires du Jazz ní Oṣù Keèje Ọdún 2012. Ní Oṣù Kẹẹ̀sán Ọdún 2017, ó ṣe àgbéjáde ẹ̀kẹẹ̀ta àkójọpọ̀ àwọn orin rẹ̀ tí ó pe àkọ́lé rẹ̀ ní "Tangerine Moon Wishes".


title: Wajiha Jendoubi

text: Wajiha Jendoubi (tí wọ́n bí ní ọdún 1960) jẹ́ òṣèrébìnrin àti apanilẹ́rìn-ín ọmọ orílẹ̀-èdè Tùnísíà.


title: Wajiha Jendoubi

text: Jendoubi lẹni tí wọ́n bí ní ọdún 1960 tó sì jẹ́ ọmọ bíbí ìlú Kairouan, orílẹ̀-èdè Tùnísíà. Ó parí ẹ̀kọ́ rẹ̀ nípa ìmọ̀ eré ìtàgé ní ọdún 1995. Láti ṣe ọ̀kan nínu àwọn ojúṣe rẹ̀ fún ètò-ẹ̀kọ́ rẹ̀, Jendoubi àti akẹ́kọ̀ọ́ ẹgbẹ́ rẹ̀ kan dì jọ kọ ìtàn-eré kan tí wọ́n síì kó àwọn ipa eré náà. Ó ṣe àpèjúwe àwọn ipa náà bíi máleègbàgbé. Àwọn olùdarí eré tó n bẹ ní orílẹ̀-èdè Tùnísíà ṣe àkíyèsí rẹ̀ tí wọ́n sì fun ní ànfààní láti kópa nínu àwọn eré bíi "Mnamet Aroussia", "Ikhwa wa Zaman" àti "Aoudat Al Minyar". Eré "Aoudat Al Minyar" jẹ́ eré tí àwọn ènìyàn mọ̀ọ́ mọ́ jùlọ. Ní ọdún 2010, ó kópa nínu eré tí àkọ́lé rẹ̀ jẹ́ "The Season of Men".


title: Wajiha Jendoubi

text: Jendoubi kópa nínu eré kan tí àkọ́lé rẹ̀ jẹ́ "Madame Kenza" ní ọdún 2010, eré tí òun nìkan dá ṣe. Ó rí ìdùnnú látara dídánìkan wà lóri ìpele fún ṣíṣe eré náà.


title: Wajiha Jendoubi

text: Ní ọdún 2015, wọ́n yan òun pẹ̀lú Myriam Belkadhi àti Emna Louzyr Ayari láti lọ ṣojú orílẹ̀-èdè Tùnísíà níbi àpèjọ kan tí ó wà fún ìjíròrò lóri fífi òpin sí ṣíṣe ẹ̀yàmẹyà sí àwọn obìnrin.


title: Wajiha Jendoubi

text: Ní ọdún 2017, Jendoubi kópa gẹ́gẹ́ bi Bahja nínu fíìmù Salma Baccar kan tí àkọ́lé rẹ̀ jẹ́ "El Jaida". Wọ́n yẹsí ní ọdún 2019 pẹ̀lú oyẹ̀ ìlú kan tí wọ́n pè ní "Officer of the Order of the Republic." Ní Oṣù Kejìlá Ọdún 2019, Jendoubi sọ di mímọ̀ wípé òun kò gba owó lọ́wọ ilé-iṣẹ́ ìkànnì Attessia TV fún iṣẹ́ rẹ̀ tí ó ṣe níbi àwọn ètò "Le Président", "Flashback" àti "Ali Chouerreb".


title: Wajiha Jendoubi

text: Ó ti ṣe ìgbéyàwó, ó sì ti ní àwọn ọmọ méjì. Ọkọ rẹ̀ tí orúkọ rẹ̀ n ṣe Mehdi ni ó maá n ṣe àkóso àwọn ohun èlò iná títàn àti gbígbé ohùn jáde níbi àwọn ètò ìfihàn rẹ̀.


title: Soumaya Akaaboune

text: Soumaya Akaaboune (tí wọ́n bí ní Ọjọ́ 16 Oṣù kejì, Ọdún 1974) jẹ́ òṣèrébìnrin ọmọ orílẹ̀-èdè Mòrókò.


title: Soumaya Akaaboune

text: Akaaboune lẹni tí wọ́n bí tó sì dàgbà ní ìlúTangier, orílẹ̀-èdè Mòrókò. Ìyá rẹ̀ jẹ́ aṣàpẹẹrẹ ẹ̀ṣọ́ aṣọ. Ní ìgbá tí ó wà lọ́mọ ọdún mẹ́rìnlá, òṣe~ré ijó kan tí wọ́n pè ní Maurice Bejart ṣe àkíyẹ̀sí wípé Akaaboune ní ẹ̀bùn ijó tó sì pèé láti wá darapọ̀ mọ́ ẹgbẹ́ oníjó rẹ̀. Ó gbà láti darapọ̀, ó sì bẹ̀rè sí ní kẹ́kọ̀ọ́ lábẹ Maurice Bejart. Akaaboune káàkiri gbogbo ilẹ̀ Yúróòpù láti ṣeré ijó ní àwọn ìlú bíi Párìs, Spéìn àti Lọ́ndọ̀nù. Ní àkókò tí ó wà ní ìlú Lọ́ndọ̀nù, ó kọjúmọ́ eré orí-ìtàgé ṣíṣe tó sì kópa nínu ọ̀pọ̀lọpọ̀ àwọn eré olórin. Òpin dé bá iṣẹ́ ijó jíjó rẹ̀ nígbà tí ó ní ìfarapa níbi ẹsẹ̀ rẹ̀ ní ọdún 1989. Ní ìlú Lọ́ndọ̀nù, Akaaboune pàdé Sandra Bernhard, ẹnití ó pèé láti kópa nínu ètò ìfihàn rẹ̀ tí ó pe àkọ́lé rẹ̀ ní "Up All Night" àti lẹ́hìnwá nínu ètò "I am Still Here Damn It".


title: Soumaya Akaaboune

text: Akaaboune kọ́ ẹ̀kọ́ eré ṣíṣe ní ilé-ìṣeré Loft Studio. Ní ọdún 2010, ó kópa pẹ̀lú Matt Damon nínu fíìmù tí àkọ́lé rẹ̀ jẹ́ "Green Zone". Akaaboune ní àwọn ipa nínu eré aláwàdà afìfẹ́hàn kan ti ọdún 2012 tí àkọ́lé rẹ̀ jẹ́ "Playing for Keeps" àti eré "Lovelace" ní ọdún 2013. Ó tún wà nínu ètò ìfihàn ti ọdún 2013 kan tí àkọ́lé rẹ̀ jẹ́ "Les Vraies Housewives". Láàrin ọdún 2015 sí 2016, Akaaboune kópa gẹ́gẹ́ bi Fettouma nínu eré tẹlifíṣọ̀nù kan tí àkọ́lé rẹ̀ jẹ́ "Wadii", tí olùdarí rẹ̀ n ṣe Yassine Ferhanne. Ipa rẹ̀ dá lóri ọmọbìnrin kan tí ó kọ ìwà ìbàjẹ́ àti àìṣedéédé tọkàntọkàn. Ní ọdún 2019, ó kó ipa Marcelle nínu eré tẹlifíṣọ̀nù tí àkọ́lé rẹ̀ jẹ́ "The Spy".


title: Soumaya Akaaboune

text: Akaaboune pàdé Peter Rodger ní ọdún 1999. Àwọn méjéèjì fẹ́rawọn tí wọ́n sì bí ọmọkùnrin kan tí orúkọ rẹ̀ jẹ́ Jazz. Peter Rodger ti bí ọmọ kan ríí tí orúkọ rẹ̀ n ṣe Elliot Rodger, ẹni tí ó ṣe ẹ̀mí àwọn ènìyàn lófò ní ọdún 2014. Elliot Rodger ti gbàá lérò rìí láti ṣekú pa Akaaboune náà. Akaaboune padà sí orílẹ̀-èdè Mòrókò ní ìgbẹ̀yìn ọdún 2014. Akaaboune maá n sọ èdè Faransé, Lárúbáwá, Gẹ̀ẹ́sì àti Spánìṣì.


title: Mariama Sylla

text: Mariama Sylla Faye jẹ oludari fiimu Senegalese ati oludasiṣẹ.


title: Mariama Sylla

text: Wọ́n bí Sylla ní ìlú Dakar ó síì jẹ́ àbúrò sí ònkọ̀tàn kan tí orúkọ rẹ̀ jẹ́ Khady Sylla. Ìyá rẹ̀ náà ṣiṣẹ́ ní ilé-iṣẹ́ kan tí ó n rí sí sinimá. Sylla ti ní ìfẹ́ sí eré sinimá ṣíṣe láti ìgbà tí ó wà lọ́mọ ọdún méje, nígbà tó jẹ́ wípé wọ́n maá n lọ ilé wọn láti fi ṣe ọ̀pọ̀lọpọ̀ àwọn fíìmù.


title: Mariama Sylla

text: Sylla dá ilé-iṣẹ́ agbéréjáde kan sílẹ̀ ní ọdún 2003, èyítí orúkọ rẹ̀ jẹ́ Guiss Guiss Communication. Ó ṣe adarí eré oníṣókí kan tí àkọ́lé rẹ̀ jẹ́ "Dakar Deuk Raw" ní ọdún 2008, èyítí ó ṣe àyẹ̀wò ẹ̀yà "Lesbous" ní ìlú Dakar. Ní ọdún 2010, Sylla darí eré "Skirmisher Marc Gueye:" "My Pen, My Fight".


title: Mariama Sylla

text: Sylla àti ẹ̀gbọ́n rẹ̀ obìnrin Khady dì jọ ṣe olùdarí eré ti ọdún 2014 kan tí àkọ́lé rẹ̀ jẹ́ "Une simple parole". Ó parí eré náà lẹ́hìn tí Khady ṣaláìsí. Fíìmù náà ṣe àyèwò àṣà ìtàn sísọ ní orílẹ̀-èdè Sẹ́nẹ́gàl, eré náà síì gba àmì-ẹ̀yẹ kan níbi ayẹyẹ Women's International Film and Television Showcase.


title: Mariama Sylla

text: Sylla ti ṣe ìgbéyàwó pẹ̀lú òṣìṣẹ́ agbéròyìn kan tí orúkọ rè jẹ́ Modou Mamoune Faye.


title: Gertrude Webster Kamkwatira

text: Gertrude Webster Kamkwatira jẹ́ òṣèré àti olùdarí eré lórílẹ̀-èdè Malawi. Wọ́n bí Kamkwatira ní ọdún 1966. Ó di adarí fún Wakhumbata Ensemble Theatre ní ọdún 1999 lẹ́hìn ikú olùdásílẹ̀ rẹ̀. Lẹ́hìn ìgbà tí ó fi ẹgbẹ́ náà sílẹ̀, ó ẹgbẹ́ Wanna-Do kalẹ̀. Òun ni Ààrẹ fún National Theater Association ti Malawi àti alága fún Copyright Society ní Malawi. Kamkwatira kọ eré mẹ́tàlá ni èdè gẹ̀ẹ́sì, lára àwọn eré náà ni "It's My Fault, Jesus Retrial àti Breaking the News". Ó kú ní ọdún 2006 nípa àrùn ìbà.


title: Aïcha Thiam

text: Aïcha Thiam (tí wọ́n bí ní 27 Oṣù Kẹẹ̀wá Ọdún 1979) jẹ́ olùdarí eré ọmọ orílẹ̀-èdè Bẹ́ljíọ̀m àti Sẹ́nẹ́gàl


title: Nidhal Guiga

text: Nidhal Guiga (tí wọ́n bí ní 11 Oṣù Kẹẹ̀ta, Ọdún 1975) jẹ́ òṣèrébìnrin, òkọ̀tàn, àti olùdarí eré ọmọ orílẹ̀-èdè Tùnísíà


title: Fatou Kandé Senghor

text: Fatou Bintou Kandé Senghor (tí wọ́n bí ní 9 Oṣù Kínní, Ọdún 1971) jẹ́ olùdarí eré, ònkọ̀tàn àti olùyàwòrán ọmọ orílẹ̀-èdè Sẹ́nẹ́gàl


title: Sabrina Draoui

text: Sabrina Draoui (tí wọ́n bí ní 24 Oṣù Kọkànlá, Ọdún 1977) jẹ́ olùdarí eré àti olùyàwòrán ọmọ orílẹ̀-èdè Àlgéríà.


title: Hana El Zahed

text: Hana El Zahed (tí wọ́n bí ní 5 Oṣù Kínní, Ọdún 1994) jẹ́ òṣèrébìnrin ọmọ orílẹ̀-èdè Egypt.


title: Hana El Zahed

text: El Zahed a bí ni ọdún 1994. O bẹrẹ èrè ori itage nínú sinima agbelewo "Al Meshakhsaty" ni ọdún 2003. Ni ọdún 2009,o kópa gẹgẹ bí ọmọ ọmọ òṣèré Mohamed Sobhi nínú ere Telifisonu "Yawmeyat Wanees we Ahfadoh". El Zahed fi ìgbé dèké sí ere ori itage . o ṣe àpèjúwe ìbéèrè iṣẹ eré rẹ gẹgẹ bí èyí tí kò ní ètò, sùgbón ni pa sábà bí .


title: Hana El Zahed

text: El Zahed béèrè iṣẹ rẹ pada gẹgẹ bí o ni tiata nínú èrè "Jimmy's Plan" ni ọdún 2014. Nínú ọdún na , a fi se ọkàn lára àwọn eléré nínú Tamer Hosny's TV series "Farq Tawqit". In 2015, El Zahed ni ipò nínú èrè "Alf Leila wa Leila", "Mawlana El-aasheq", and "El Boyoot Asrar". Ni ọdún tó tẹlẹ, o kópa nínú "Al Mizan". ni oṣù kàrún ọdún 2017, El Zahed fi ara hàn nínú èrè Telifisonu "Fel La La Land", ti a kò láti ọwọ́ Mustafa Saqr àti Olùdarí Ahmed el-Gendy. Ètò yí di gbajugbaja ni ile Egypt's ti a wo ju lori ayé lujara . o sí tu kópa nínú "Ahlan Ramadan". ni ọdún2018, El Zahed se àfihàn nínú "Sons of Adam".


title: Hana El Zahed

text: Ni oṣù Kejì ọdún 2019, El Zahed se ere gẹgẹ bí Gamila nínú "Love Story". O fi ara hàn "El wad sayed el shahat" nínú osù karún, pẹlu a fẹ sónà Ahmed Fahmy. El Zahed fé Fahmy ni ọjọ kọkànlá oṣù kẹsán ọdún 2019 ayẹyẹ tí ọ tóbi, pẹlu Mohamed Hamaki ti ọ kọrin . ni ibi ijefaaji ìgbéyàwó, a gbé lọsí ilé ìwòsan nítorí àrùn inu rirun ni Singapore. ni ọdún 2020, El Zahed fara hàn nínú èrè awada "The Washing Machine" pẹlú Mahmoud Hemida. Olùdarí èrè na ni Essam Abdel Hamid ti ọ fara hàn ní ọjọ ọlá place . èrè Telifisonu ohun gba oríṣiríṣi ọrọ nitori COVID-19 pandemic. ni oṣù keje ọdún 2020, awọn ọkunrin sọrọ ọ di sí ní ìlú Cairo.


title: Laura Kutika

text: Laura Guliamo Luyeye Kutika (tí wọ́n bí ní 24 Oṣù Kẹẹ̀jọ, Ọdún 1984) jẹ́ olùdarí eré àti ònkọ̀tàn ọmọ orílẹ̀-èdè Kóngò.


title: Becky Ngoma

text: Becky Ngoma jẹ́ òṣèrébìrin àti ònkọ̀tàn ọmọ orílẹ̀-èdè Sámbíà. Ó tún jẹ́ olùdarí eré àti agbéréjáde.


title: Henri-Joseph Koumba Bididi

text: Henri-Joseph Koumba Bididi ( Èdè Lárúbáwá: هنري جوزيف كومبا بيديدي; tí wọ́n bí ní 15 Oṣù Keèje, Ọdún 1957) jẹ́ ònkọ̀tàn àti olùgbéréjáde ọmọ orílẹ̀-èdè Gabon tí ó maá n sábà ṣiṣẹ́ lóri àwọn eré ìrírí. Ó ti ṣe ọ̀pọ̀lọpọ̀ àwọn eré ìrírí tó fi mọ́ "The King's Necklace" àti "Le Singe Fou".


title: Siatta Scott Johnson

text: Siatta Scott Johnson (tí wọ́n bí ní Ọdún 1974) jẹ́ olùdarí àti olùgbéréjáde ọmọ orílẹ̀-èdè Làìbéríà. Ó gbajúmọ̀ fún dídarí eré aláṣeyọrí kan tí àkọ́lé rẹ̀ jẹ́ "Iron Ladies of Liberia". Yàtò sí ṣíṣe olùdarí eré, ó tún maá n gbé ìròyìn, ó sì jẹ́ ọ̀kan lára àwọn olùdásílẹ̀ ilé-iṣẹ́ "Omuahtee Africa Media".


title: Marie-Clémence Paes

text: Marie-Clémence Andriamonta Paes (tí wọ́n bí ní ọdún 1959) jẹ́ olùdarí eré, olùgbéréjáde àti ònkọ̀tàn ọmọ orílẹ̀-èdè Fráǹsì àti Madagásíkà. Ó ti ṣe àgbéjáde ọ̀pọ̀lọpọ̀ àwọn eré ìrírí tó fi mọ́ "Angano." "." "." "Angano." "." "." , "Mahaleo" àti "L'opéra du bout du monde".


title: Ladji Diakité

text: Ladji Diakité jẹ́ olùdarí eré ọmọ orílẹ̀-èdè Málì. Ó gbajúmọ̀ jùlọ fún dídarí àwọn fíìmù bíi "Duel à Dafa" àti "Fantan Fanga". Yàtò sí dídarí eré, Diakité tún jẹ́ aṣàpẹẹrẹ aṣọ.


title: Arlete Bombe

text: Arlete Guilhermina "Guillermina" Vincente Bombe (tí wọ́n bí ní ọdún 1983) jẹ́ òṣèrébìnrin ọmọ orílẹ̀-èdè Mòsámbìkì.


title: Krischka Stoffels

text: Krischka Stoffels jẹ́ olùdarí eré àti agbéréjáde ọmọ orílẹ̀-èdè Nàmíbíà. Krischka ti ṣiṣẹ́ lóri ọ̀pọ̀lọpọ̀ àwọn fíìmù tó fi mọ́ "Gesie in die glas" àti "Tjiraaa". Ó tún maá n ṣiṣẹ́ gẹ́gẹ́ bi ònkọ̀tàn àti olóòtú fíìmù.


title: Zara Mohamed

text: Zara Mohammed Abdulmajid (bíi ni ọjọ́ kẹẹdọgbọn oṣù keje ọdún 1995) jẹ́ òṣèré, mọ́dẹ́lì àti oníṣòwò lórílẹ̀-èdè Uganda.


title: Zara Mohamed

text: Wọ́n bí Iman sí ìlú Mogadishu ní Somalia. Iman jẹ́ ọmọ Mariam àti Mohammed Abdulmajid. Bàbá rẹ̀ jẹ́ àmbásẹ́dọ̀ Somalia fún orílè-èdè Saudi Arabia, ìyá rẹ sí jẹ́ dókítà. Ọmọ márùn-ún sí ni àwọn òbí rẹ bí. Nígbà tí ó wà ní ọmọ ọdún mẹ́rin, ó lọ sí ilé ẹ̀kọ́ lórílẹ̀-èdè Egypt. Ó lọ sí ilé ẹ̀kọ́ gíga tí University of Nairobi ní ọdún 1975 láti kẹ́kọ̀ọ́ òṣèlú.


title: Zara Mohamed

text: Ó bẹ̀rẹ̀ iṣẹ́ mọ́dẹ́lì nígbà tí ó wà ní ilé ẹ̀kọ́ gíga. Ó ti ṣe mọ́dẹ́lì fún , , , and . àti Tess Management. Iman bẹ̀rẹ̀ sí ní ta jìgì ojú fún àwọn obìnrin ní ọdún 1994. Ní ọdún 2012, ó fi Ayaan àti Idyl Mohalim fi ṣe àmbásẹ́dọ̀ fún ilé iṣẹ́ rẹ̀. Iman kópa nínú eré "Star Trek VI: The Undiscovered Country" ní ọdún 1991 gẹ́gẹ́ bí Martia. Ní ọdún 1998, ó kó ipa Marie Babineaux nínú eré "In the Heat of the Night". Ní oṣù kọkànlá ọdún 2010, òun àti Isaac Mizrahi jọ ṣe atọ́kun fún apá kejì ètò The Fashion Show. Lára àwọn eré tí Iman tí kópa nínú wọn ni "," "", ", Heart of Darkness", "No Way Out, Lies of the Twins, Star Trek, The Linguini Incident àti Exit to Eden". Ó jẹ́ àmbásẹ́dọ̀ fún Save the Children. Ní ọjọ́ keje oṣù kẹfà ọdún 2010, ó gba àmì ẹ̀yẹ Fashion Icon láti ọ̀dọ̀ Council of Fashion Designers of America.


title: Zara Mohamed

text: Iman jẹ́ Mùsùlùmí, ó sì lè sọ èdè márùn-ún: Somalia, Lárúbáwá, Italian, French àti Gẹ̀ẹ́sì. Iman kọ́kọ́ fẹ́ Hassan nígbà tí ó wà ní ọmọ ọdún méjìdínlógún. Ní ọdún 1977, ó fẹ́ Warren Beatty. Ó ṣe ìgbéyàwó pẹ̀lú Spencer Haywood ní ọdún náà, wọn sì bí ọmọbìnrin kan ní ọdún 1978. Ìgbéyàwó náà túká ní oṣù kejì ọdún 1987. Ní ọdún 1992, ó ṣe ìgbéyàwó pẹ̀lú David Bowie, wọn sì bí ọmọ kan ní ọdún 2000. Bowie kú ni ọjọ́ kẹwàá oṣù kìíní ọdún 2016.


title: Delphe Kifouani

text: Delphe Kifouani jẹ́ olùdarí eré àti olùgbéréjáde ọmọ orílẹ̀-èdè Kóngò. Ó maá n ṣiṣẹ́ olùkọ́ni ní ìmọ̀ sinimá ní ilé-ẹ̀kọ́ gíga "University of Saint-Louis", èyí tí ó wà níSẹ̀nẹ̀gàl.


title: Diana C. Zollicoffer

text: Diana C. Zollicoffer (ọjọ́ìbí: 1977) jẹ́ òṣèrébìnrin, olùdarí eré àti olùgbéréjáde ọmọ orílẹ̀-èdè Seychelle. Ó gbajúmọ̀ jùlọ fún gbígbe àwọn eré bíi "Schmoolie the Deathwatcher", "Bridget and Iain" àti "Forgotten Bayou" jáde.


title: Juliana Kanyomozi

text: Juliana Kanyomozi jẹ́ òṣèré àti olórin ni orílẹ̀ èdè Uganda.


title: Juliana Kanyomozi

text: Kanyomozi jẹ́ mọ̀lẹ́bí pẹ̀lú Ọba Rukidi IV tí ìlú Toro. Bàbá rẹ̀ jẹ́ onílù, ìyá bàbà rẹ̀ sí jẹ́ olórin. Ó lọ sí ilé ẹ̀kọ́ Namasagali College.


title: Juliana Kanyomozi

text: Kanyomozi ní obìnrin olórin àkọ́kọ́ tí ó má gba àmì ẹ̀yẹ tí Artist of the Year láti ọ̀dọ̀ Pearl of Africa Music Awards. Ó bẹ̀rẹ̀ eré ṣíṣe ni ọdún 2008 pẹ̀lú eré "The Movie" èyí tí Henry Ssali gbé kalẹ̀. Ní oṣù kẹta ọdún 2014, ó di àmbásẹ́dọ̀ fún Oriflame. Ní ọdún 2011, wọ́n yàán fún àmì ẹ̀yẹ Pan Africa Artiste láti ọ̀dọ̀ Nigerian Entertainment Awards. Ní oṣù kejìlá ọdún 2015, wọ́n fún ní Lifetime Achievement Awards láti ọ̀dọ̀ Diva Awards Africa. Ó ṣe adájọ́ fún ìdíje orin Tusker Project Fame láti ọdún 2009 di 2013.


title: Juliana Kanyomozi

text: Kanyomozi pàdánù ọmọ rẹ̀ ọkùnrin tí orúkọ rẹ jẹ́ Keron Raphael Kabugo ní oṣù keje ọdún 2014. Ní ọjọ́ kejìlá oṣù karùn-ún ọdún 2020, ó bí ọmọkùnrin tí ó pè ní Raj. Ní ọdún 2006, òun àti Kassim Ouma jọ jẹ́ olólùfẹ́. Ní ọdún 2020, ó bí ọmọkùnrin. Ní ọdún 2013, ìwé ìròyìn tí Big Eye Magazine sọ wí pé Kanyomozi ní obìnrin tó rẹwà jùlọ ní gbogbo orílẹ̀ èdè Uganda.


title: Marwa Zein

text: Marwa Zein jẹ́ olùdarí eré, ònkọ̀tàn, àti olùgbéréjáde lórílẹ̀-èdè Sudan. Òun ni ó kọ ìwé-ìtàn ti ọdún 2019 kan tí àkọ́lé rẹ̀ jẹ́ "Khartoum Offside". Ó maá n lo àwọn iṣẹ́ rẹ̀ láti fi ṣe àgbàwí àti láti fi jà fún ẹ̀tọ́ àwọn obìnrin. Òun ni olùdásílẹ̀ ilé-iṣẹ́ agbéré-jáde tí wọ́n pè ní ORE Production, èyí tí ó wà ní ìlú Khartoum. Ó jẹ́ ọ̀kan lára àwọn méjẹ tí ẹgbẹ́ International Emerging Film Talent Association (IEFTA) yàn kááríayé láti wà níbi ayẹyẹ "Cannes Film Festival 2019" gẹ́gẹ́ bi àwọn àlejò pàtàkì.


title: Justine Bitagoye

text: Justine Bitagoye jẹ́ olùdarí eré, ònkọ̀tàn àti olùgbéréjáde ọmọ orílẹ̀-èdè Bùrúndì. Ó tún maá n ṣiṣẹ́ gẹ́gẹ́ bi agbéròyìn.


title: Mounira Mitchala

text: Mounira Mitchala, tí a tún mọ̀ sí "Sweet Panther" jẹ́ òṣèrébìnrin, akọrin àti ònkọ̀tàn ọmọ orílẹ̀-èdè Chad.


title: Cleopatra Koheirwe

text: Cleopatra Koheirwe jẹ́ òṣèré, olórin àti akọ̀wé lórílẹ̀-èdè Uganda. Ó kópa nínú eré The Last King of Scotland gẹ́gẹ́bí Joy ní ọdún 2006. Ó kópa nínú eré Sense8 lóri Netflix.. Ó ko ipa Ebony nínú eré Reflections èyí tí Nana Kagga ṣe adarí rẹ̀. Ó darapọ̀ mọ́ StarTimes Uganda ní oṣù kẹfà ọdún 2019 bí ìkan lára àwọn adarí wọn.


title: Cleopatra Koheirwe

text: Ní ọdún 2001, ó darapọ̀ mọ́ ẹgbẹ́ oníjó àti olórin Obsession, ó sì wá níbẹ̀ títí di oṣù kẹta ọdún 2007. Ní ọdún 2010, ó kọ orin Ngamba. Cleopatra bẹ̀rẹ̀ iṣẹ́ gẹ́gẹ́ bí agbóhùnsáfẹ́fẹ́ pẹ̀lú 91.3 Capital Fm níbi tí ó tí ṣe atọ́kun ètò Drive Time Show. Ní ọdún 2013, ó ṣe atọ́kun ètò fún U-Request show pẹ̀lú Radiocity 97Fm. Ní oṣù kẹsàn-án ọdún 2013, òun àti Flavia Tumusiimr àti Juliana Kanyomozi ṣe adájọ́ fún ìdíje orin ti Tusker Project Fame ní Kampala. Cleopatra tí kópa nínú orísìírísìí eré bíi , Sense8, Changes, Be the judge ài Yogera. Ní ọdún 2012, Reach a Hand mu láti sọ̀rọ̀ fún àwọn ọ̀dọ́ ni àwọn ilé ẹ̀kọ́. Ní ọdún 2010, nígbà tí wọ́n fẹ́ gbé eré Changes apá kejì kalẹ̀, òun àti Nick Mutuma, Pierra Makena, Níní Wacera àti Patricia Kihoro lọ sí ilé ẹ̀kọ́ Rob Mellor Studios ní Atlanta láti kẹ́kọ̀ọ́ eré ṣíṣe dáadáa.


title: Cleopatra Koheirwe

text: Wọ́n bí Cleopatra sí ìdílé Jocelyn Twinesanyu àti Anthony Abamwikirize ní ọdún 1982. Ó bí ọmọ bìnrin ní ọjọ́ kẹjìlélógún oṣù kìíní ọdún 2014 fún ọkọ rẹ̀ Lwanda Jawar.


title: Mosili Makuta

text: Mosili Makuta jẹ́ òṣèrébìnrin lórílẹ̀-èdè Lèsóthò.


title: Flora Gomes

text: Flora Gomes jẹ́ olùdarí eré ọmọ orílẹ̀-èdè Guinea-Bissau. Wọ́n bi ní ìlú Cadique, orílẹ̀-èdè Guinea-Bissau ní Ọjọ́ 31 Oṣù kejìlá Ọdún 1949. Ó lọ ilé-ẹ̀kọ́ girama rẹ̀ ní orílẹ̀-èdè Kúbà, ó sì kọ́ ẹ̀kọ́ ìmọ̀ fíìmù ṣíṣe ní ilé-ẹ̀kọ́ gíga Instituto Cubano del Arte y la Industria Cinematográficos, èyí tí ó wà ní ìlú Havana.


title: Flora Gomes

text: Eré rẹ̀ kan tí ó ṣe ní ọdún 1988 tí àkọ́lé rẹ̀ jẹ́ "Mortu Nega" ni àkọ́kọ́ fíìmù àròṣe àti ẹ̀kejì fíìmù gígùn lórílẹ̀-èdè Guinea-Bissau. Fíìmù náà gba àmì-ẹ̀yẹ Oumarou Ganda Prize níbi ayẹyẹ FESPACO ti ọdun1989.


title: Flora Gomes

text: Ní ọdún 1992, Gomes darí eré tí àkọ́lé rẹ̀ jẹ́ "Udju Azul di Yonta", èyítí ó jẹ́ wíwò níbi ayẹyẹ Cannes Film Festival ti ọdún 1992.


title: Yéyamba Wandzé Mdrou Ndo?

text: Yéyamba Wandzé Mdrou Ndo? jẹ́ eré aláwàdà kan ti orílẹ̀-èdè Comoros tí wọ́n ṣe ní ọdún 2000, èyí tí adarí rẹ̀ n ṣe Arsin Soiby. Fíìmù náà ni àkọ́kọ́ fíìmù gígùn ti Comoros.


title: Nous aurons toute la mort pour dormir

text: "Nous aurons toute la mort tú dormir", jẹ́ eré ti ọdún 1977 lórílẹ̀-èdè Mauritáníà, èyí tí Med Hondo ṣé adarí rẹ̀.


title: Nous aurons toute la mort pour dormir

text: Wọ́n bẹ̀rẹ̀ ṣíṣe fíìmù náà láti 25 Oṣù Kejìlá Ọdún 1975 títí di 5 Oṣù Kẹẹ̀ta Ọdún 1976. Fíìmù náà dá lóri akitiyan àwọn ẹgbẹ́ "Polisario Front" láti bọ́ nínu oko-ẹrú ọwọ́ orílẹ̀-èdè Spain. Fíìmù náà jẹ́ wíwò níbi ayẹyẹ Berlin International Film Festival ti ọdún 1977.


title: Teresa (2010 film)

text: Teresa, jẹ́ fíìmù oníṣókí kan ti ọdún 2010 tí wọ́n ṣe ní Equatoial Guinea tí olùdarí rẹ̀ n ṣe Thato Rantao Mwosa, èyí tí ààjo ilé-ìkàwé orílẹ̀-èdè Equatorial Guinea ṣe onígbọ̀wọ́ rẹ̀. Guillermina Mekuy Mba Obono lẹni tí ó kọ ìtàn eré náà. Àwọn olùkópa rẹ̀ pẹ̀lú Elena Iyanga, Betty KB, àti Dina Anguesomo. Eré náà jẹ́ àkọ́kọ́ fíìmù Equatorial Guinea tí wọ́n ma ṣe tó sì gùn níwọ̀nba.


title: Lula Ali Ismaïl

text: Lula Ali Ismail (tí wọ́n bí ní ọdún 1978) jẹ́ olùdarí eré àti ònkọ̀tàn ọmọ orílẹ̀-èdè Djibouti àti Canada. Òun ni obìnrin àkọ́kọ́ láti gbé eré jáde lórílẹ̀-èdè Djibouti. Ó ṣe adarí eré oníṣókí tí àkọ́lé rẹ̀ jẹ́ "Laan" ní ọdún 2011. Wọ́n wo fíìmù náà níbi ayẹyẹ Vues d'Afrique Festival tí ó wáyé ní ìlú Montreal ní ọdún 2012, àti ní ọdún 2103 níbi ayẹye FESPACO. Ní ọdún 2014, ó bẹ̀rẹ̀ sí ní ṣiṣẹ́ lóri fíìmù gígùn kan tí àkọ́lé rẹ̀ jẹ́ "Dhalinyaro", èyí tí òun pẹ̀lú Alexandra Ramniceanu àti Marc Wels dì jọ kọ ìtàn rẹ̀. Wọ́n kọ́kọ́ gbé eré náà jáde ní Oṣù Keèje Ọdún 2017.


title: Umshana

text: Umshana ni eré ti ọdún 2015 kan tí wọ́n ṣe lórílẹ̀-èdè Eswatini tí olùdarí rẹ̀ n ṣe Bi Phakathi, èyí tí ilé-iṣé BIP Films ṣètò àgbéjáde rẹ̀. Àwọn olùkópa eré náà pẹ̀lú Mbali Dlamini, Delani Dlamini, Lisa Mavuso, Temakhosi Nkambule àti Fineboy Mhlanga.


title: Umshana

text: Èyí ni àkọ́kọ́ fíìmù tí wọ́n máa ṣe lédè Swati. Gbogbo ṣíṣe eré náà síì wáyé ní orílẹ̀-èdè Eswatini.


title: Vivienne Roumani

text: Vivienne Roumani-Denn (tí wọ́n bí ní ọdún 1950) jẹ́ olùdarí eré àti olùgbéréjáde ọmọ orílẹ̀-èdè Líbyà. Ó gbajúmọ̀ fún dídarí eré "The Last Jews of Libya" àti "Out of Print".


title: Fathia Absie

text: Fathia Absie jẹ́ òṣèrébìnrin, ònkọ̀tàn, olùdarí eré àti olùgbéré-jáde ọmọ orílẹ̀-èdè Sòmálíà àti Amẹ́ríkà. Ó ti ṣiṣẹ́ lóri ọ̀pọ̀lọpọ̀ àwọn eré ìrírí àti àwọn eré àròṣe, ó sì ti kọ ìwé-ìtàn kan tí àkọ́lé rẹ̀ jẹ́ "The Imperceptible Peace Maker."


title: Rehema Nanfuka

text: Rehema Nanfuka (bíi ni ọjọ́ kẹẹ̀dọ́gbọ̀n oṣù karùn-ún ọdún 1986) jẹ́ òṣèré àti adarí lórílẹ̀-èdè Uganda tí ó gbajúmọ̀ fún ipa tí ó kó nínú eré "Imani"", Veronica's Wish, Imbabazi, Haunted Souls, The Road We Travel, Papi", Tropical Fish"", Slay Queen of Africa" Queen of Katwe, àti Imperial Blue".


title: Rehema Nanfuka

text: Ipa tí ó kó nínú eré Mary nínú eré Imani ni ó jẹ́ kí ó gbajúmọ̀, èyí sì ló jẹ́ kí ó gbà àmì ẹ̀yẹ méjì : Africa Movie Academy Awards for Most Promising Actress ní ọdún 2010 àti òṣèré bìnrin to dára jù lọ láti ọ̀dọ̀ African Film Festival of Cordoba ní ọdún 2010. Rehema kó ipa Suzanna nínú eré Yat Madit ní ọdún 2016, ìyẹn sì ló jẹ́ kí ó gbà àmì ẹ̀yẹ òṣèré bìnrin to dára jù lọ ní Uganda Film Festival ní ọdún 2017. Nanfuka ṣe adarí fún eré Veronica Wish, ó si gba àmì ẹ̀yẹ adarí eré tó dára jù lọ láti ọ̀dọ̀ Uganda Film Festival ní ọdún 2018, òun sì ni obìnrin àkọ́kọ́ tí ó má gba àmì ẹ̀yẹ náà. Ó kó ipa Lady Macbeth nínú eré orí ìtàgé ti Macbeth. Ní ọdún 2010, ó wá lára àwọn tí ó fi ohun ṣe eré fún "The Cow Needs a Wife". Ilé iṣẹ́ The Moth ti kọ nípa Ìtàn ayé Rehema. Ó gbé igbá orókè níbi ìdíje Kampala Slam ní ọdún 2013. Ó jẹ́ àmbásẹ́dọ̀ fún ilé iṣẹ́ Airtel Uganda, Airtel Malawi, Milkman Uganda àti Eco Bank Uganda.


title: Malaika Tenshi

text: Malaika Tenshi Nnyanzi tí orúkọ ìnagi rẹ̀ jẹ́ Malaika jẹ́ òṣèré, mọ́dẹ́lì àti agbóhùnsáfẹ́fẹ́ lórílẹ̀ èdè Uganda. Ó gbajúmọ̀ gẹ́gẹ́ bí atọ́kun fún ètò D'Mighty Breakfast lórí KFM àti ètò Malaika àti Oulanya lórí Capital Fm. Ó ti kópa nínú eré , , and .


title: Malaika Tenshi

text: Malaika bẹ̀rẹ̀ iṣẹ́ mọ́dẹ́lì ní ìlú Nairobi lórílẹ̀ èdè Kenya kí ó tó wá padà sí Uganda. Ó jẹ́ àmbásẹ́dọ̀ fún Sweet Lips Wine. Lẹ́hìn tí ó padà sí Uganda, ó darapọ̀ mọ́ Urban Television, òun àti Gaetano sì jẹ́ atọ́kun fún ètò Urban Today. Ó fi ilé iṣẹ́ náà sílẹ̀ ni oṣù kọkànlá ọdún 2016. Ó darapọ̀ mọ́ Rockstar Group, ó sì jẹ́ atọ́kun fún ètò SHOOOOSH!  Malaika bẹ̀rẹ̀ eré ṣíṣe pẹ̀lú eré Veronica's Wish. Ó kó ipa Stella nínú eré Bed of Thorns, èyí sì ló jẹ́ kí wọ́n fún ní àmì ẹ̀yẹ òṣèré bìnrin to dára jù lọ láti ọ̀dọ̀ Uganda Film Festival.


title: Malaika Tenshi

text: Ó gboyè nínú ìmò International Business láti ilé ẹ̀kọ́ gíga tí United State International University Africa tí ó wà ní Nairobi. Ní ọdún 2018, nínú " 'iforowanilenuro"' tí Crystal Newman ṣe fún, ó sọ wí pé òun ní àrùn wárápá.


title: Anne Kansiime

text: Kansiime Kubiryaba Anne (bíi ni ọjọ́ kẹtàlá oṣù kẹrin ọdún 1986) tí ó gbajúmọ̀ gẹ́gẹ́ bí Anne Kansiime jẹ́ òṣèré àti aláwàdà lórílẹ̀ èdè Uganda.


title: Anne Kansiime

text: Wọ́n bí Anne sí ìlú Mparo ní àgbègbè Kabale District. Ó lọ sí ilé ẹ̀kọ́ Kabale Primary School àti Bweranyangi Girls' Secondary School kí ó tó tẹ̀síwájú sí ilé ẹ̀kọ́ gíga tí Makere University níbi tí ó tí gboyè nínú ìmò Social Science.


title: Anne Kansiime

text: Anne bẹ̀rẹ̀ sí ní ṣe eré láti ọdún 2007 pẹ̀lú ẹgbẹ́ Theatre Factory. Ó kópa nínú eré Minibuzz. Óun ni olùgbé kalẹ̀ ètò Don't Mess With Kansiime tí ó jẹ́ ètò àwàdà.


title: Akite Agnes

text: Akite Agnes (bíi ni ọjọ́ kọkàndínlógún oṣù kẹta ọdún 1983) jẹ́ òṣèré àti aláwàdà lórílẹ̀-èdè Uganda.


title: Akite Agnes

text: Akite gboyè nínú tourism láti ilé ẹ̀kọ́ gíga tí Makere University.


title: Akite Agnes

text: Ní ọdún 2014, Akite bẹ̀rẹ̀ àwàdà ṣíṣe pẹ̀lú ẹgbẹ́ The Punchliners.. Ní ọdún 2016, ó kópa nínú eré Girl From Mparo gẹ́gẹ́ bí Mama Brian. Ní oṣù kẹfà ọdún 2018, ó kópa níbi ayẹyẹ Kampala Comedy Festival èyí tí Okello Okello gbé kalẹ̀. Láàrin oṣù kẹjọ àti oṣù kọkànlá, ẹgbẹ́ UG Pineapple Comedy Tour tí ó wà gbé lọ oríṣiríṣi ìlú bíi Mbale, Gulu, Fort Portal, Jinja àti Mbarara. Ó ṣe àwàdà níbi ètò apá kẹrin ti African Laughs ní ọjọ́ kẹjọ oṣù kẹwàá ọdún 2018. Ní oṣù kẹta ọdún 2019, ó gbé ètò Arise Woman! Comedy Jam kalẹ̀. Ní oṣù náà ni ó tún farahàn ni Kigali fún ayẹyẹ Seka Fest. Ní osù keje ọdún 2019, ó wà lára àwọn tó se àwàdà níbi ayẹyẹ Laugh Festival ní Nairobi.


title: Akite Agnes

text: Akite jẹ́ ọmọ karùn-ún nínú ọmọ mẹ́jọ tí àwọn òbí rẹ bí. Ó ti bí ọmọ méjì.


title: Anita Fabiola

text: Anita Kyarimpa jẹ́ òṣèré, atọkun ètò àti oníṣòwò lórílẹ̀ èdè Uganda. Ní oṣù kejì ọdún 2019, ilé iṣẹ́ Goodwill Tourism fi ṣe àmbásẹ́dọ̀ wọn. Kí ó tó ṣe atọ́kun fún ètò Bẹ my Date lórí NTV ní ọdún 2014, ó ti jẹ ipò omidan Uganda tí apá iwọ̀ òrùn. Ó gbé ipò kejì níbi ìdíje omidan Uganda. Ó ti ṣe atọ́kun fún àwọn ayẹyẹ bíi ní Nigeria (2016), (2016 àti 2017), 2017, , àti Glitz Awards Ghana 2017.


title: Anita Fabiola

text: Anita bẹ̀rẹ̀ iṣẹ́ mọ́dẹ́lì nígbà tí ó wà ní ọmọ ọdún méjìlá, ó sì ṣíṣe pẹ̀lú Flair Magazin ní ọdún 2008. Ní ọdún 2013, ó kópa nínú ìdíje omidan Uganda, ó sì gbé ipò kejì. Ó bẹ̀rẹ̀ sí ní ṣe agbóhùnsáfẹ́fẹ́ lórí tẹlẹfíṣọ̀nù ní ọdún 2014 pẹ̀lú ètò Be My Date. Fabiola gbajúmọ̀ fún ipa Angelina tí ó kó nínú eré Second Chance ní ọdún 2016. Òun ni atọ́kun ètò Katch Up lórí NBS TV. Ní ọdún 2018, ó di ọmọ orílẹ̀ èdè Uganda àkọ́kọ́ tí wọ́n má pè síbi ayẹyẹ Cannes Film Festival. Ó gbé ètò The Fabiola Podcast kalẹ̀. Ní oṣù kejì ọdún 2019, wọ́n fi ṣe àmbásẹ́dọ̀ fún Tulambule. Ó tún jẹ́ àmbásẹ́dọ̀ fún CAT footwear, Paramour Cosmetics, Lux Belaire, Virginia Black Pulse, Jumia Uganda àti Lauma Uganda. Fabiola dá ẹgbẹ́ Fab Girls Foundation kalẹ̀ láti lè má pèsè iranlọwọ fún àwọn obìnrin.


title: Barlen Pyamootoo

text: Barlen Pyamootoo (tí wọ́n bí ní 27 Oṣù Kẹẹ̀sán Ọdún 1960) jẹ́ olùgbéré-jáde olùdarí eré àti ònkọ̀tàn ọmọ orílẹ̀-èdè Mauritius. Ó gbajúmọ́ fún dídarí eré tí àkọ́lé rẹ̀ jẹ́ "Bénarès".


title: Étienne Goyémidé

text: Étienne Goyémidé (22 Oṣù Kínní Ọdún 1942–17 Oṣù Kẹẹ̀ta Ọdún 1997) jẹ́ ònkọ̀wé àti ònkọ̀tàn eré ọmọ Orílẹ̀-èdè Olómìnira Àrin Áfríkà. Ó gbajúmọ̀ fún kíkọ àwọn ìwé-ìtàn tí àkọ́lé wọ́n jẹ́ "Le silence de la forêt" àti "Dernier Survivant de la caravane".


title: Nyakuron Cultural Centre

text: Nyakuron Cultural Centre (NCC) ni ilé-iṣẹ́ kan tó n ṣe ti ìjọba tí wọ́n dá sílẹ̀ láti máa ṣètò mímú ìdàgbàsókè àti ìgbéga bá sinimá àti àṣà orílẹ̀-èdèGúúsù Sudan.


title: Mionga ki Ôbo

text: Mionga ki Ôbo (tàbí Mionga ki Ôbo: Mar e Selva) ni fíìmù ti ọdún 2002 kan tí wọ́n ṣe lórílẹ̀-èdè São Tomé and Príncipe, tí olùdarí rẹ̀ n ṣe Ângelo Torres tí Luis Correia àti Noé Mendelle síì dì jọ ṣe àgbéjáde rẹ̀ láti ilé-iṣẹ́ LX Filmes.


title: Mionga ki Ôbo

text: Fíìmù náà dá lóri ìrìn-àjò àwọn olùgbé àtijọ́ ti erékùsù São Tomé tí wọ́n pè ní Angolares. Wọ́n jẹ́ àwọn ìran Àngólà tí ó yè níbi jàmbá ọkọ̀ ojú-omi kan tí ó ṣẹlẹ̀ ní ọdún 1540. Fíìmù náà jẹ́ ọ̀kan nínu àwọn fíìmù tí wọ́n gbéṣe gbogbo ètò rẹ̀ lórílẹ̀-èdè São Tomé and Príncipe.


Finding Samuel Lowe: From Harlem to China, jẹ́ fíìmù ìtàn-àkọọ́lẹ̀ kan ti ọdún 2015 tí wọ́n ṣe lórílẹ̀-èdè Jamáíkà tí Jeanette Kong ṣe adarí rẹ̀. Fíìmù náà dá lóri òṣìṣẹ́ tẹlifíṣọ̀nù tẹ́lẹ̀ rí tí orúkọ rẹ̀ jẹ́ Paula Williams Madison àti àwọn ẹ̀gbọ́n rẹ̀ okùnrin méjì kan tí wọ́n rin ìrìn-àjò láti lọ ṣe ìwádìí nípa bàbá ìyá wọn tí ó fi ìyá wọn sílẹ̀ sí Jamáíkà ní àsìkò àwọn ọdún 1930.


title: Finding Samuel Lowe: From Harlem to China

text: Fíìmù náà gba ọ̀pọ̀lọpọ̀ àwọn àmì-ẹ̀yẹ níbi àwọn ayẹyẹ àjọ̀dún fíìmù. Àfihàn àkọ́kọ́ fíìmù náà lórílẹ̀-èdè Jamáíkà wáyé lóri ìkànnì Doc World ní Ọjọ́ 14 Oṣù Kaàrún, Ọdún 2017. Ó síì tún wà lóri ayélujára fún àwon ènìyàn láti wò lọ́fẹ̀ẹ́ láti 15 Oṣù Kaàrún títí di 13 Oṣù Kẹfà Ọdún 2017. Wọ́n wo fíìmù náà níbi ayẹyẹ Pan African Film Festival ní Ọjọ́ Kẹẹ̀jọ Oṣù Kejì, Ọdún 2014.


title: Figueira Cid

text: Figueira Cid (tí wọ́n bí ní 18 Oṣù Kínní, Ọdún 1957), jẹ́ òṣèrékùnrin, olùdarí eré àti olùgbéréjáde ọmọ orílẹ̀-èdè Pọ́rtúgàl.Ó ti kópa nínu ọ̀pọ̀lọpọ̀ àwọn fíìmù ilẹ̀ Yúróòpù àti ilẹ̀ Áfríkà. Ó gbajúmọ̀ jùlọ fún ipa rẹ̀ nínu àwọn fíìmù bíi "Ministério do Tempo", "Até Amanhã, Camaradas" àti "The masked avenger: Lagardère".


title: Stefanos Pavlakis

text: Stefanos Pavlakis (tí wọ́n bí ní ọdún 1974) jẹ́ olùdarí eré, ònkọ̀tàn àti olùgbéré-jáde ọmọ orílẹ̀-èdè Gíríìsì. Ó ti lọ́wọ́sí tó sì ti nípa lọ́pọ̀lọpọ̀ nínu àwọn sinimá orílẹ̀-èdè Bẹ̀nìn pẹ̀lú ṣíṣe àwọn fíìmù ìtàn-àkọọ́lẹ̀ bíi "The Eye of the Beholder", "Studio Harmattan" àti "Drive Through".


title: Marc Serena

text: Marc Serena (tí wọ́n bí ní ọdún 1983) jẹ́ olùgbéré-jáde, olùdarí eré àti ònkọ̀tàn ọmọ orílẹ̀-èdè Spain. Ó gbajúmọ̀ fún dídarí àwọn fíìmù ìtàn-àkọọ́lẹ̀ ti ilẹ̀ Áfríkà bíi "Tchindas", "Peixos d'aigua dolça" àti "The Writer from a Country Without Bookstores".


title: Pablo César

text: Pablo César (tí wọ́n bí ní 26 Oṣù Kínní, Ọdún 1962), jẹ́ olùdarí eré ọmọ orílẹ̀-èdè Argẹntínà. Ó ti lọ́wọ́sí sinimá ilẹ̀ Áfríkà pẹ̀lú dídarí àwọn eré bíi "Equinox, the Garden of the Roses", "Los dioses de agua" àti "Aphrodite, the Garden of the Perfumes".


title: Cecilia Zoppelletto

text: Cecilia Zoppelletto jẹ́ olùdarí eré lóbìnrin àti olùgbéré-jáde ọmọ orílẹ̀-èdè Itálíà. Ó gbajúmọ̀ fún dídarí eré ìtàn-àkọọ́lẹ̀ kan lórílẹ̀-èdè Kóngò, èyí tí àkọ́lé rẹ̀ jẹ́ "La Belle At The Movies".


title: Ernest Napoleon

text: Ernest Napoleon jẹ́ òṣèrékùnrin àti olùgbéré-jáde ọmọ orílẹ̀-èdè Rọ́síà àti Tànsáníà.


title: Rẹ̀mí Àlùkò

text: Adérẹ̀mí Àlùkò" tí gbogno ènìyàn tún mọ̀ sí Igwe, Bàbá Àràbà , Àjélà"' àti bẹ́ẹ̀ bẹ́ẹ̀ lọ jẹ́ olórin ọ̀kọrin  Fújì àti òṣèré orí-ìtàgé ọmọ orílẹ̀-èdè Nàìjíríà.


title: Rẹ̀mí Àlùkò

text: Wọ́n bí Rẹ̀mí Àlùkò ní ìlú Èbúté Mẹ́ta ní Ìpínlẹ̀ Èkó ní ọdún 1977. Àmọ́, àwọn bàbá rẹ̀ jẹ́ ọmọ bíbí ìlú Iléṣà ní Ìpínlẹ̀ Ọ̀ṣun tí ìyá rẹ̀ sì jẹ́ ọmọ bíbí ìlú Abẹ́òkúta ní Ìpínlẹ̀ Ògùn ní orílẹ̀-èdè Nàìjíríà. Ẹ̀wé, Rẹ̀mí ma ń tẹnu mọ wípé ọmọ bíbí Ìpínlẹ̀ Èkó ni òun ń ṣe.  Olórin Fújì yí jẹ́ ẹlẹ́sìn ọmọ lẹ́yìn Kírísítì, bí ó tilẹ̀.jẹ́ wípé wọ́n ma ń fọn rere rẹ̀ wípé àwọn ẹlẹ́sìn Mùsùlùmí ni wọ́n lorin fújì. Lásìkò ìgbà kan, ìròyìn gbe awuye-wuye tí ó ń jà ràn-ìn nípa Alùkò wípé óbti pàdánù ojú rẹ̀.


title: Ariane Astrid Atodji

text: Ariane Astrid Atodji (tí wọ́n bí ní ọdún 1980) jẹ́ olùdarí eré, olùgbéré-jáde àti ònkọ̀tàn ọmọ orílẹ̀-èdèKamẹrúùnù. Ó ti ṣe ọ̀pọ̀lọpọ̀ àwọn eré ìtàn-àkọ́ọ́lẹ̀ tó fi mọ́ "Koundi et le Jeudi national" àti "La souffrance est une école de sagesse".


title: Claude Haffner

text: Claude Haffner (tí wọ́n bí ní ọdún 1976) jẹ́ olùdarí eré àti olùgbéré-jáde ọmọ orílẹ̀-èdè Fráǹsì àti Kóngò. Ó ti ṣe ọ̀pọ̀lọpọ̀ àwọn eré ìtàn-àkọ́ọ́lẹ̀ tó fi mọ́ "Ko Bongisa Mutu", "Défilé Célianthe" àti "Noire ici, blanche là-bas".


title: Muka Ray

text: Mukadas Ray Eyiwumi tí gbogbo ènìyàn mọ̀ sí "Muka Ray" ni ó jẹ́ ọmọ bíbí gbajú-gbajà òṣèré orí-ìtàgé Ray Èyíwùnmí tí wọ́n bí ní ọjọ́ kọkàndínlógún oṣù Kẹrin ní òpópónà "Olúsọjí" ní Ìlú Bàrígà ní Ìpínlẹ̀ Èkó, àmọ́ tí ó àwọn òbí rẹ̀ jẹ́ ọmọ bíbí agbègbè ìjọba ìbílẹ̀ Ìrẹ́pọ̀ọ́dùn ní Ìpínlẹ̀ Kwara jẹ́ òṣèré orí-ìtàgé, ati sinimá àgbéléwò ọmọ orílẹ̀-èdè Nàìjíríà.


title: Muka Ray

text: Muka lọ sí ilé-ẹ̀kọ́ alákọ̀ọ́bẹ̀rẹ̀ ti AUD, ní ìlúÒṣogbo, ó sì lọ sí ilé-ẹ̀kọ́ girama "Aran Orin Comprehensive High School" ní Ìpínlẹ̀ Kwara, ṣáájú kí ó tó lọ sí ilé-ẹ̀kọ́ gíga gbogbonìṣe ti Ìpínlẹ̀ Kwara.


title: Muka Ray

text: Muka bẹ̀rẹ̀ eré ṣiṣẹ́ láti ìgbà èwe.rẹ̀.nígbà tí.ó ti wà.ní ilé-ẹ̀kọ́ girama lábẹ́.ìtọ́ni bàbámrẹ̀.tí ó jẹ́ òṣèré ní àsìkò.ọdún 1970, tí babá rẹ̀ sìa ń fun ní àádọ́ta kọ́bọ̀ nígbà náà gẹ́gẹ́ bí owó ọ̀yà ipa tí ó kó ninú eré. Ó ti kópa nínú eré gẹ́gẹ́ onírànṣẹ́ fún ọba nínú eré "Ẹdìẹ bà lókùn".


title: Muka Ray

text: Muka ti ṣeré pẹ̀lú àwọn òṣèré jànkàn-jànkàn bíi: Alex Usifo, ]Olú Jacobs àti bẹ́ẹ̀ bẹ́ẹ̀ lọ.


title: Muka Ray

text: Àwọn òbí rẹ̀ ni olóògbé Pa ati abilékọ Ray Èyíwùnmí tí wọ́n bí Muka àti àwọn mẹ́wàá tókù yí:


title: Manouchka Kelly Labouba

text: Manouchka Kelly Labouba jẹ́ olùdarí eré, olùgbéré-jáde àti ònkọ̀tàn ọmọ́ orílẹ̀-èdè Gàbọ̀n tó maá n sábà daŕi àwọn eré oníṣókí. Ó ti ṣe ọ̀pọ̀lọpọ̀ àwọn eré oníṣókí, lára wọn ni "Marty et la tendre dame", "Le guichet automatique" àti "Le divorce". Ó tún maá ṣiṣẹ́ gẹ́gẹ́ bi olóòtú sinimá àti olùyàwòrán.


title: Kalifa Dienta

text: Kalifa Dienta (tí wọ́n bí ní 1 Oṣù Kínní, Ọdún 1940) jẹ́ olùdarí eré àti olùgbéré-jáde ọmọ orílẹ̀-èdè Málì. Ó gbajúmọ̀ jùlọ fún dídarí eré tí àkọ́lé rẹ̀ jẹ́ "A Banna". Ó tún maá n ṣiṣẹ́ gẹ́gẹ́ bi ònkọ̀tàn àti olùyàwòrán.


title: Hind Bensari

text: Hind Bensari (tí wọ́n bí ní ọdún 1987) jẹ́ olùdarí eré àti olùgbéré-jáde ọmọ orílẹ̀-èdè Mòrókò. Ó gbajúmọ̀ fún dídarí àwọn eré bíi "475: Break the Silence" àti "We Could Be Heroes".


title: Aïcha Macky

text: Aïcha Elhadj Macky (8 Oṣù Kínní Ọdún 1982) jẹ́ olùdarí eré àti olùgbéré-jáde ọmọ orílẹ̀-èdè Nìjẹ̀r. Ó tún jẹ́ onímọ̀ nípa àwùjọ. Ó gbajúmọ̀ jùlọ fún dídarí eré tí àkọ́lé rẹ̀ jẹ́ "The Fruitless Tree".


title: Musanase Laura

text: Musanase Laura (tí wọ́n bí ní ọdún 1993) jẹ́ òṣèrébìnrin lórílẹ̀-èdè Rùwándà. Ó jẹ́ ọ̀kan lára àwọn òṣèrébìnrin tí ó gbajúmọ̀ jùlọ ní orílẹ̀-èdè Rùwándà látàrí ipa rẹ̀ tí ó kó nínu eré tẹlifíṣọ̀nù aláwàdà kan tí àkọ́lé rẹ̀ jẹ́ "City Maid."


title: Munezero Aline

text: Munezero Aline (tí wọ́n bí ní ọdún 1994) jẹ́ òṣèrébìnrin ọmọ orílẹ̀-èdè Rùwándà. Ó gbajúmọ̀ fún ipa rẹ̀ tí ó kó gẹ́gẹ́ bi "Milika" nínu eré tí àkọ́lé rẹ̀ jẹ́ "Gica".


title: Mukakamanzi Beatha

text: Mukakamanzi Beatha jẹ́ òṣèrébìnrin ọmọ orílẹ̀-èdèRùwándà. Ó gbajúmọ̀ fún ipa rẹ̀ tí ó kó nínu eré tí àkọ́lé rẹ̀ jẹ́ "Giramata" gẹ́gẹ́ bi ìyá sí Giramata.


title: Nadege Uwamwezi

text: Nadege Uwamwezi (tí wọ́n bí ní ọdún 1993) jẹ́ òṣèrébìnrin àti akọrin ọmọ orílẹ̀-èdè Rùwándà. Ó jẹ́ ọ̀kan lára àwọn òṣèré tẹlifíṣọ̀nù tí ó gbajúmọ̀ jùlọ ní orílẹ̀-èdè Rùwándà. Ó gbajúmọ̀ fún ipa rẹ̀ tí ó kó gẹ́gẹ́ bi Nana nínu eré tẹlifíṣọ̀nù tí àkọ́lé rẹ̀ jẹ́ "City Maid." Ó tún maá n ṣiṣẹ́ gẹ́gẹ́ bi aṣàpẹẹrẹ ẹ̀ṣọ́ aṣọ.


title: Bahavu Jeannette

text: Bahavu Usanase Jeannette jẹ́ òṣèrébìnrin àti atọ́kùn ọmọ orílẹ̀-èdè Rùwándà. Ó gbajúmọ̀ fún ipa rẹ̀ tí ó kó gẹ́gẹ́ bi Diane nínu eré tẹlifíṣọ̀nù tí àkọ́lé rẹ̀ jẹ́ "City Maid" Ó tún maá n ṣiṣẹ́ gẹ́gẹ́ bi aṣàpẹẹrẹ ẹ̀ṣọ́ aṣọ.


title: Kirenga Saphine

text: Saphine Kirenga jẹ́ obìnrin osere ara Rùwándà. Ó jẹ́ ọ̀kan lára àwọn òṣèré tẹlifíṣọ̀nù tí ó gbajúmọ̀ jùlọ ní orílẹ̀-èdè Rùwándà. Ó ti kópa nínu ọ̀pọ̀lọpọ̀ àwọn fíìmù bíi "The Chains of Love", "Dreams", "Sakabaka", "Rwasibo", "Seburikoko", "Urugamba" àti "The Secret of Happiness". Ó tún maá n ṣiṣẹ́ gẹ́gẹ́ bi òṣìṣẹ́ ìlera.


title: Pascale Lamche

text: Pascale Lamche (tí wọ́n bí ní Oṣù Keèje, Ọdún 1960) jẹ́ olùdarí eré àti olùgbéréjáde ọmọ orílẹ̀-èdèFránsì àti Gúúsù Áfríkà. Ó gbajúmọ̀ fún dídarí àwọn eré tí ó lórúkọ bíi "Stalingrad", "Black Diamond", "Pakistan Zindabad", "French Beauty", "Accused #1: Nelson Mandela", "Sophiatown" àti "Winnie". Ó tún maá n ṣiṣẹ́ gẹ́gẹ́ bíi ònkọ̀tàn àti olùyàwòrán eré.


title: Lásún Ray

text: "'Ọlásúnkànmí Ray Èyíwùmí" tí gbogbo ènìyàn mọ̀ sí "Lásún Ray" jẹ́ ọmọ bíbí ògbóntagì òṣèré Yorùbá tí ó ti di olóògbé "Pa Ray Èyíwùmí, ó jẹ́ òṣèré, adarí eré, ati olùgbéré-jáde ọmọ orílẹ̀-èdè Nàìjíríà.


title: Lásún Ray

text: Wọ́n bí Súnkànmí ní ọjọ́ kẹrìndínlọ́gbọ̀n oṣù Kíní ní Ìpínlẹ̀ Kwara. Ó kẹ́kòọ́ gboyè jáde nínú ìmọ̀ ìjìnlẹ̀ Kọ̀mpútà.


title: Lásún Ray

text: Ó bẹ̀rẹ̀ eré orí-ìtàgé ní ọdún 1972, àmọ́ tí ó gbé eré rẹ̀ àkọ́kọ́ jáde tí ó pe àkọ́lé rẹ̀ ní "Kórdé". Ó tún gbé eré kan tí akòrí rẹ̀ ń jẹ́ The Bridge tí ó mu gba amì-ẹ̀yẹ ẹ̀yẹ ti "AMVC" ní ọdún 2018.


title: Waris Dirie

text: Waris Dirie (bíi ni ọdún 1965) jẹ́ mọ́dẹ́lì, òṣèré àti ajìjàgbara lórílẹ̀-èdè Uganda


title: Waris Dirie

text: Wọ́n bí Dirie ní ọdún 1965, ó ṣì jẹ́ ìkan lára àwọn ọmọ méjìlá tí àwọn òbí rẹ bí. Nígbà tí ó wà ní ọmọ ọdún mẹ́tàlá, ó sá kúrò nílé nítorí àwọn ẹbí rẹ̀ ní kí ó fẹ́ arákùnrin kan tí ó jẹ́ ọmọ ọgọ́ta ọdún. Wọ́n mu lọ sí ìlú London láti lọ ṣe ọmọ ọ̀dọ̀.


title: Waris Dirie

text: Ní ọdún 1987, ó kópa nínú eré The Living Daylights èyí tí James Bond gbé kalẹ̀. Ní ọdún 2015, Dirie sọ̀rọ̀ nípa bí wọn ṣe ṣíṣe abẹ fún ohun nígbà tí òhun wà ní ọmọ ọdún márùn-ún. Ní ọdún 1998, óun àti Cathleen Miler jọ kọ ìwé Desert Flower. Ní ọdún 2004, ó gbà àmì ẹ̀yẹ World Social Award láti ọ̀dọ̀ Women's World Award Gala ní ìlú Hamburg lórílẹ̀-èdè Germany. Ní ọdún 2007, Al Jazeera pe Warris Dirie láti wá sọ̀rọ̀ lórí Female Genital Mutilation. Ní ọdún 2009, wọ́n ṣe eré Desert Flower lórí ìwé tí Waris tí kọ. Ní ọdún 2010, àwọn African Union fi ṣe àmbásẹ́dọ̀ fún àlàáfíà àti àbò ní ilẹ̀ Áfríkà. Ní oṣù kìíní ọdún 2009, Dirie di ìkan lára àwọn olùdásílẹ̀ ẹgbẹ́ PPR Foundation for Women's Dignity and Rights. Lára àwọn ẹgbẹ́ ajìjàgbara fún àwọn obìnrin tí ó wà ni Stop FGM Now, Together for African Women,End FGM. Ní ọjọ́ kọkànlá oṣù kẹsàn-án ọdún 2013, Dirie ṣí ilé ìwòsàn The Desert Flower Center.  Ní ọjọ́ keje, oṣù kẹta ọdún 2019, wọn sọ pé wọn má kọ orin nípa ìtàn ayé rẹ̀. Ní ọjọ́ kẹjìlélógún oṣù kejì ọdún 2020, wọn gbé orin náà jáde. Dirie di ọmọ orílẹ̀ èdè Australia ní oṣù kẹta ọdún 2005.


title: Xolile Tshabalala

text: Xolile Tshabalala (tí wọ́n bí ní 9 Oṣù Kẹẹ̀rin, Ọdún 1977) jẹ́ òṣèrébìnrin ọmọ orílẹ̀-èdè Gúúsù Áfríkà Ó gbajúmọ̀ fún àwọn ipa rẹ̀ nínu àwọn eré tẹlifíṣọ̀nù bíi "4Play: Sex Tips for Girls", "Secrets & Scandals", "Blood & Water" àti "Housekeepers".


title: Xolile Tshabalala

text: Wọ́n bí Xolile ní ọdún 1977 ní ìlú Vrede, èyí tí ó wà ní ìgbèríko Free State, orílẹ̀-èdè Gúúsù Áfríkà. Wọ́n sọ orúkọ rẹ̀ láti fi jọ ti ìya bàbá rẹ̀. Ó gba oyè-ẹ̀kọ́ láti ilé-ẹ̀kọ́ gíga National School Of The Arts Theatre, òun sì ni akẹ́kọ̀ọ́ tó peregedé jùlọ láàrin àwọn ẹgbẹ́ rẹ̀.


title: Xolile Tshabalala

text: Ní àkókò ìgbà tí Xolile wà ní ilé-ẹ̀kọ́ National School Of The Arts Theatre, ó ní ànfààní láti ṣiṣẹ́ pọ̀ pẹ̀lú Thembi Mtshali-Jones, ẹnití ó padà dà gẹ́gẹ́ bi alámọ̀ràn rẹ̀. Àwọn méjéèjì dìjọ kópa nínu eré kan tí àkọ́lé rẹ̀ jẹ́ "The Crucible". Xolile tún ti kópa nínu ọ̀pọ̀lọpọ̀ àwọn eré tẹlifíṣọ̀nù tó fi mọ́ eré tí àkọ́lé rẹ̀ jẹ́ Soul City, níbi tí ó ti kópa gẹ́gẹ́ bi Zama. Ó tún ti kópa nínu eré "Another Child."


title: Xolile Tshabalala

text: Ọdún 2002 ni ó bẹ̀rẹ̀ iṣẹ́ òṣèré rẹ̀ pẹ̀lú kíkópa nínu eré tẹlifíṣọ̀nù alátìgbà-dègbà kan tí àkọ́lé rẹ̀ jẹ́ "Generations." Ó kópa gẹ́gẹ́ bi 'Julia Montene' nínu eré náà láti ọdún 2002 sí 2005. Eré náà gbajúmọ̀ gidigan láàrin àwọn ará ìlú. Ní ọdún 2007, ó darapọ̀ mọ́ àwọn olùkópa ti eré NCIS nígbà tí eré náà dé apá kaàrún tó síì kópa gẹ́gẹ́ bi 'Sayda Zuri'. Lára àwọn eré tẹlifíṣọ̀nù míràn tí ó tún ti ṣe ni "Secret in my Bosom", "Scoop Schoombie", "Justice for All", "Isidingo" àti bẹ́ẹ̀bẹ́ẹ̀ lọ.


title: Xolile Tshabalala

text: Ní ọ̀pọ̀lọpọ̀ ìgbà ni wọ́n ti yàán fún àwọn àmì-ẹ̀yẹ níbi àwọn ayẹyẹ ẹ̀yẹ, pàápàá jùlọ àwọn ayẹyẹ ẹ̀yẹ tí ó jẹ́ ti orílẹ̀-èdè Gúúsù Áfríkà. Ní ọdún 2006, wọ́n yàán fún àmì-ẹ̀yẹ amúgbálẹ́gbẹ̀ẹ́ òṣèrébìnrin tí ó dára jùlọ níbi ayẹyẹ Golden Horn Awards fún ipa rẹ̀ nínu eré "Generations". Ní ọdún 2012, wọ́n tún yàán fún àmì-ẹ̀yẹ kan náà níbi ayẹyẹ Golden Horn Awards bákan náà fún ipa rẹ̀ nínu eré tí àkọ́lé rẹ̀ jẹ́ "Fallen".


title: Malaika Uwamahoro

text: Malaika Uwamahoro (bíi ni ọdún 1990) jẹ́ òṣèré, akéwì, olórin àti ajìjàgbara lórílẹ̀ èdè Rwanda.


title: Malaika Uwamahoro

text: Wọ́n bí Malaika sí Rwanda ní ọdún 1990. Nítorí ìṣẹ̀lẹ̀ tí ó wáyé ní ọdún 1994, òun àti ìyá rẹ sá kúrò ní Rwanda lọ sí Uganda. Ó gboyè nínú ìmò eré orí ìtàgé láti ilé ẹ̀kọ́ gíga tí Fordham University.


title: Malaika Uwamahoro

text: Ó kópa nínú eré Loveless Generation èyí tí Tomas Petkovski gbé kalẹ̀ ní ọdún 2018. Ní ọdún náà, ó ṣe bí Princess nínú eré Yankee Hustle. Ní ọdún 2019, ó farahàn nínú eré Our Lady of the Nile. Ipa tí ó kó nínú eré Miracle in Rwanda ni wọ́n fi yàán fún àmì ẹ̀yẹ Best Solo Performance ní VIV Award ni ọdún 2019. Ó wá nínú orin Stickin' 2 You èyí tí Mucyo kọ. Ó wá lára àwọn tó dárà níbi ayẹyẹ DanceAfrica event ní ọdún 2019. Ní ọdún 2020, ó jẹ́ ìkan lára àwọn obìnrin tí wọ́n pè láti sọ̀rọ̀ níbi ayẹyẹ Forbes Woman Africa 2020 Leading Women Summit tí wọ́n ṣe ni South Áfríkà.


title: Thembi Mtshali-Jones

text: Thembi Mtshali-Jones (tí wọ́n bí ní 7 Oṣù Kọkànlá, Ọdún 1949) jẹ́ òṣèrébìnrin, akọrin àti ònkọ̀tàn ọmọ orílẹ̀-èdè Gúúsù Áfríkà. Ó gbajúmọ̀ fún àwọn ipa rẹ̀ nínu àwọn eré tẹlifíṣọ̀nù bíi "Sgudi 'Snaysi", "Stokvel", "Silent Witness" àti "Imbewu". Ó tún maá n ṣiṣẹ́ gẹ́gẹ́ bi olùkọ́ ní Global Arts Corps, èyí tí ó wà ní Kosovo.


title: Thembi Mtshali-Jones

text: Wọ́n bí Thembi ní 7 Oṣù Kọkànlá, Ọdún 1949 ní abúlé Sabhoza nítòsí Ulundi ní ìlú Durban, orílẹ̀-èdè Gúúsù Áfríkà. Kọ̀pẹ́ sí ìgbà tí wọ́n bi ni àwọn òbí rẹ̀ kọrawọn sílẹ̀. Ó dàgbà ní ìlú KwaMashu níbití ó ti ní àwọn ètò-ẹ̀kọ́ rẹ̀. Ó fi ilé-ìwé sílẹ̀ lẹ́hìn tí ó lóyún sínú.


title: Thembi Mtshali-Jones

text: Ó ní ọmọ obìnrin kan tí orúkọ rẹ̀ jẹ́ Phumzile, èyí tí ó bí fún ọkọ àkọ́kọ́ rẹ̀. Orúkọ ọkọ ẹ̀kejì rẹ̀ n ṣe Emrys Jones, ẹnití ó kéré sí Thembi lọ́jọ́ orí. Àwọn méjèjì pàdé nígbà tí Emrys wá láti wo eré tí Thembi dánìkan ṣe tí àkọ́lé rẹ̀ jẹ́ "A Woman in Waiting". Wọ́n gbé papọ̀ fún ọdún mẹ́tàdínlógún títí di ọjọ́ ikú Emrys ní ọdún 2016.


title: Thembi Mtshali-Jones

text: Thembi kópa nínu eré Welcome Msomi kan tí àkọ́lé rẹ̀ jẹ́ "Umabatha". Lẹ́hìn náà ló darapọ̀ mọ́ ẹgbẹ́ akọrin kan tó sì padà di asíwájú níbẹ̀ gẹ́gẹ́ bi 'Mama Tembu'. Ó lọ sí orílẹ̀-èdè USA láti tẹ̀síwájú iṣẹ́ orin rẹ̀, níbẹ̀ ló ti pàdé àwọn gbajúgbajà akọrin mìíràn tí orúkọ wọn ń ṣe Hugh Masekela àti Miriam Makeba, tí wọ́n síì dì jọ ṣe eré orin káàkiri ilẹ̀ Yúróòpù àti Áfríká fún àwọn ọdún bíi mẹ́lòó kan. Ní ọdún 1987, Thembi padà sí Gúúsù Áfríkà, ó síì darapọ̀ mọ́ ilé-ìṣeré Market Theatre. Ní ilé-ìṣeré náà ló ti ní ànfààní láti ṣiṣẹ́ pọ̀ pẹ̀lú Janice Honeyman nínu eré Black And White Follies.


title: Thembi Mtshali-Jones

text: Láti ọdún 1970, ó ti kópa nínu ọ̀pọ̀lọpọ̀ àwọn eré orí-ìpele. Òun pẹ̀lú Gcina Mhlophe àti Maralin Vanrenen dìjọ kọ eré kan tí wọ́n sì tún kópa nínu erè náà tí àkọ́lé rẹ̀ jẹ́ "Have You Seen Zandile". Ó gba àmì-ẹ̀yẹ kan níbi ayẹyẹ Edinburgh Festival Fringe fún ipa rẹ̀ nínu eré náà. Lẹ́hìn náà, ó tún fọwọ́sowọ́pọ̀ pẹ̀lúBarney Simon láti dìjọ kọ eré tí àkọ́lé rẹ̀ jẹ́ "Eden and Other Places and Women of Africa".


title: Blandine Yaméogo

text: Blandine Yaméogo (tí wọ́n bí ní ọdún 1960) jẹ́ òṣèrébìnrin ọmọ orílẹ̀-èdè Bùrkínà Fasò. Ó ti kópa nínu ọ̀pọ̀lọpọ̀ àwọn fíìmù tó lórúkọ tó fi mọ́ "La nuit de la vérité", "Delwende" àti "Notre étrangère". Ó tún maá n ṣiṣẹ́ gẹ́gẹ́ bi oníjó.


title: Letekidan Micael

text: Letekidan Micael (tí wọ́n bí ní ọdún 1997) jẹ́ òṣèrébìnrin ọmọ orílẹ̀-èdè Ẹritrẹ́à. Ó gbajúmọ̀ fún ipa rẹ̀ tí ó kó gẹ́gẹ́ bi 'Awet' nínu fíìmù kan tí àkọ́lé rẹ̀ jẹ́ "Feuerherz."


title: Letekidan Micael

text: Wọ́n bi ní ọdún 1997 ní ìlú Asmara, orílẹ̀-èdè Ẹritrẹ́à. Lẹ́hìn tí ó kópa nínu eré ológun tí a pe àkọ́lé rẹ̀ ní "Feuerherz", àwọn ènìyàn kan fi ìwé ránṣẹ́ sí àwọn ẹbí rẹ̀ láti ṣe wọ́n ní ìjàmbá, èyí tí ó mú kí àwọn ìjọba orílẹ̀-èdè kan ní ilẹ̀ Yúróòpù ṣe ètò ààbò fún wọn.


title: Letekidan Micael

text: Ní ọdún 2008, Micael kópa nińu eré tí a pe àkọ́lé rẹ̀ ní "Feuerherz" lọ́mọ ọdún mẹ́wàá. Wọ́n kọ́kọ́ gbé fíìmù náà jáde ní Ọjọ́ 25 Oṣù Kẹẹ̀sán Ọdún 2008. Fíìmù náà dá lóri ogun tí orílẹ̀-èdè Ẹritrẹ́à jà pẹ̀lú Ethiópíà láti gba òmìnira. Àwọn ènìyàn sọ dáada nípa fíìmù náà tí wọ́n sì tún gbóríyìn fún Micael fún ipa rẹ̀ tí ó kó gẹ́gẹ́ bi 'Awet'.


title: Tariro Mnangagwa

text: Tariro Washe Mnangagwa (tí wọ́n bí ní ọdún 1986) jẹ́ òṣèrébìnrin ọmọ orílẹ̀-èdè Sìmbábúè. Ó gbajúmọ̀ jùlọ fún ipa rẹ̀ tí ó kó nínu eré kan ti ọdún 2020 tí àkọ́lé rẹ̀ jẹ́ "Gonarezhou". Ó jẹ́ ọ̀kan nínu àwọn ọmọ obìnrin Ààrẹ orílẹ̀-èdè Sìmbábúè lọ́wọ́lọ́wọ́ ti orúkọ rẹ̀ n ṣe Emmerson Mnangagwa.


title: Tariro Mnangagwa

text: Wọ́n bí Tariro ní ọdún 1986 ní orílẹ̀-èdè Sámbíà. Òun ni ọmọ obìnrin àbígbẹ̀yìn nínu àwọn ọmọ mẹ́fà ti àwọn òbí rẹ̀. Bàbá rẹ̀ ni Ààrẹ orílẹ̀-èdè Sìmbábúè lọ́wọ́lọ́wọ́. Ìyá rẹ̀ tí orúkọ rẹ̀ n ṣe Jayne Matarise di olóògbè ní 31 Oṣù Kínní, Ọdún 2002 látàrí ààrùn jẹjẹrẹ kan. Tariro ní àwọn ọmọìyá márùn-ún tí wọ́n ṣe: Farai, Tasiwa, Vimbayi, Tapiwa, àti Emmerson Tanaka. Lẹ́hìnwá ikú ìyá rẹ̀, bàbá rẹ̀ fẹ́ Auxillia Kutyauripo tí òun náà síì ti ní ọmọ mẹ́ta: Emmerson Jr. àti àwọn ìbejì tí wọ́n ṣe Sean àti Collins.


title: Tariro Mnangagwa

text: Tariro gba oyè-ẹ̀kọ́ nínu ìmọ̀ fọ́tòyíyà láti ilé-ẹ̀kọ́ gíga kan tí ó wà ní ìlú Cape Town. Ó tún gba oyè-ẹ̀kọ́ míràn nínu ìmọ̀ ìṣàkóṣo eré ìdárayá láti ilé-ẹ̀kọ́ gígaCape Peninsula University of Technology. Lẹ́hìn tí ó padà sí orílẹ̀-èdè Sìmbábúè, Tariro darapọ̀ mọ́ ẹgbẹ́ Akashinga, ẹgbẹ́ kan tí ó n rí sí dídáàbò bo àwọn ẹranko orí-ilẹ̀ àti inú-omi àti láti tako dídẹdẹ àwọn ẹranko náà lọ́nà àìtọ́. Ó padà tún darapọ̀ mọ́ irúfẹ̀ ẹgbẹ́ náà ti àgbáyé, èyí tí wọ́n pè ní International Anti-Poaching Foundation.


title: Tariro Mnangagwa

text: Láìpẹ́ jọjọ sí dídarapọ̀ rẹ̀ mọ́ ẹgbẹ́ àgbáyẹ́ náà, wọ́n pèé láti wá kópa nínu eré tí àkọ́lé rẹ̀ jẹ́ "Gonarezhou", èyí tí olùdarí eré Sydney Taivavashe ṣe, tí Ààjọ "Zimbabwe Parks and Wildlife Management Authority" síì ṣe onígbọ̀wọ́ rẹ̀. Tariro kópa gẹ́gẹ́ bi 'Sergeant Onai' nínu eré náà.


title: Dorra Zarrouk

text: Dorra Ibrahim Zarrouk (, bíi ní ọjọ́ kẹtàlá oṣù kìíní ọdún 1980) jẹ́ òṣèré lórílẹ̀-èdè Tunisia.


title: Dorra Zarrouk

text: Wọ́n bí Dorra sí ìlú Tunis. Bàbá rẹ̀ ni Ibrahim Zarrouk, bàbà ìyá rẹ̀ sì ni Ali Zouaoui tí ó jẹ́ òṣèlú. Dorra gboyè nínú ìmò òfin àti òṣèlú láti ilé ẹ̀kọ́ gíga tí Saint Joseph University ní Lebanon ní ọdún 2003.


title: Dorra Zarrouk

text: Dorra bẹ̀rẹ̀ eré ṣíṣe ní ọdún 1997. Ní ọdún 2020, ó kópa nínú eré Khorma. Ní ọdún 2003, ó farahàn nínú eré Colosseum: Rome's Arena of Death. Eré orí tẹlẹfíṣọ̀nù tí ó má kọ́kọ́ ṣé ni orílẹ̀ èdè mìíràn yàtọ̀ sí Tunisia ni Fares Bani Marwan ní orílẹ̀ èdè Syria ní ọdún 2004. Lára àwọn eré tí ó tí ṣe ni "", "Tisbah Ala Khair" àti ""


title: Dorra Zarrouk

text: Dorra fẹ́ Qays Muktar ní ọdún 2012. Ní ọdún 2020, ó ṣe ìgbéyàwó pelu Hany Saad.


title: Danieline Moore

text: Danieline Moore Kamya jẹ́ òṣèré àti oníṣòwò lórílẹ̀ èdè Liberia. Ní ọdún 2007, ó di omidan Liberia.


title: Danieline Moore

text: Ní ọdún 2006, ó lọ fún ìdíje omidan Liberia tí Amẹ́ríkà ṣùgbọ́n ó gbé ipò kẹrin níbẹ̀. Ní ọdún tó tẹ̀le, ó tún kópa nínú ìdíje náà, ó ṣì gbé ipò kìíní. Ó kopa nínú eré Crazy in Love pẹ̀lú àwọn òṣèré bíi Jim Iyke, Altorro Black àti Crystal Milan. Òun ni olùdarí Nalu Couture àti Glitz by Nalu.


title: Rym Breidy

text: Rym Saidi Breidy ()(bíi ni ọjọ́ kọkànlélógún oṣù kẹfà ọdún 1986) jẹ́ mọ́dẹ́lì àti òṣèré lórílẹ̀-èdè Tunisia.


title: Rym Breidy

text: Rym Breidy bẹ̀rẹ̀ iṣẹ́ gẹ́gẹ́ bí mọ́dẹ́lì ní ọdún 2003 lẹ́hìn tí ó gbé igbá orókè níbi ìdíje Elite Model Look Tunisia. Ní ọdún 2006, ó gbé ipò kìíní níbi ìdíje MISSION FASHION. Ní ọdún 2007, ó di mọ́dẹ́lì fún MP Models. Ó ti si ṣé gẹ́gẹ́ bí mọ́dẹ́lì fún Profile models ní , Women Model Management ní , MP Management ní , One.1 Management ní , Munich Models ní , MP Mega ní .. Ó gbajúmọ̀ ni Italy fún ipa Madre Natura tí ó kó nínú eré Ciao Darwin. Ó jẹ́ àmbásẹ́dọ̀ fún ilé iṣẹ́ Traveltodo láti ọdún 2013.


title: Rym Breidy

text: Ní ọjọ́ kerìndínlọ́gún oṣù keje ọdún 2017, ó ṣe ìgbéyàwó pẹ̀lú Wissam Breidy. Ó ti bí ọmọ bìnrin méjì.


title: Flora Suya

text: Flora Suya jẹ́ òṣèré lórílẹ̀-èdè Malawi. Wọ́n yàán fún àmì ẹ̀yẹ òṣèré tó dára jù lọ níbi ayẹyẹ kẹfà àti kẹsàn-án tí African Movie Academy Awards.